Шавкат Мирзиёев: «Муаммолар ечимини халқимиз билан бирга излашимиз керак»\nЎзбекистон президенти Шавкат Мирзиёев 18 март куни Тошкент вилоятининг Чиноз туманида амалга оширилаётган ишлар билан танишиш жараёнида оммавий ахборот воситалари вакиллари билан учрашди. Бу ҳақда Kun.uz мухбири хабар бермоқда.\nПрезидент ислоҳотларни амалга оширишда “қарс икки қўлдан чиқиши” кераклигини таъкидлаб, бу борада Ўзбекистон халқи ҳам ўз салоҳиятини намойиш этиб ҳаракат қилиши лозимлиги, давлат томонидан барча шарт-шароит яратиб берилишини айтди.\n“Тошкент вилоятида ишсизлик муаммоси бўлмаслиги керак. Айниқса, Чиноз туманида бундай муаммо бўлишининг ўзи уят. Бу муаммоларни ҳал қилиш учун жуда катта лойиҳаларни ишга туширяпмиз. Тошкент вилоятининг ўзида узоқ йилларга мўлжалланган ва 11 млрд доллардан ортиқ маблағ йўналтириладиган лойиҳалар амалга оширилади. Мана, Тошкент вилояти ҳокими бу вазифани зиммасига оляпти. Вилоятни, айниқса, Чиноз туманини республикага намуна қилиб беради”, деди Шавкат Мирзиёев.\nШунингдек, президент энергия ресурслари ҳақида ҳам гапириб ўтди.\n“Энергия ресурслари камлигидан кўп шикоят қилинади. Лекин ҳаммаси солиштирганда маълум бўлади. Уч йил аввал бизнинг вазиятимиз қанақа эди? Шуни ҳам ҳисобга олиш керак”, деди давлат раҳбари.\nKun.uz мухбирининг хабар беришича, Шавкат Мирзиёев муаммолар борлигини, бу муаммоларнинг ечимини бирга излаш зарурлиги ҳақида гапирар экан, халқимизга буни тўғри тушунтириш кераклигини таъкидлади.\n“Ҳар йили республикамиз аҳолиси сони ўртача 700 минг нафарга кўпаймоқда. Турли корхоналар очиляпти. Худо хоҳласа, яна 10 йилларда аҳолиси 40 млн кишидан ошган катта давлатга айланамиз. Ўша пайтда биз қанчалик қудратли бўлишимиз устида ҳозирдан ишлашимиз керак”, деди президент.\nАввалроқ, президент Чиноз туманига боргани хабар қилинганди.


Ўзбекнинг дардини куйлар Дадахон\nАйтган қўшиғи, ёзган асари мавжуд тузумларга ёқмай, тақиқланган, чекланган ижодкорлар тарихда кўплаб топилади. Ўзбекистонда машҳур ҳофиз ва шоир Дадахон Ҳасан шундайлардан биридир.\nШу йилнинг 12 апрель куни Ўзбекистон Миллий хавфсизлик хизмати ва Тошкент шаҳри прокуратураси ходимлари прокурор рухсати асосида халқ ҳофизи Дадахон Ҳасан уйида тинтув ўтказган ва унинг қўшиқлари ёзилган аудиокассеталар ва шеърлари олиб қўйилган эди.\n“Озодлик” мухбири мавзу юзасидан ҳофизнинг ўзи билан суҳбатлашиш ниятида у билан боғланди. Аммо Д.Ҳасан ҳозир иши судга оширилгани учун суҳбатлаша олмаслигини билдирди.\n“Ëшлигимдан мен Дадахон Ҳасан қўшиқларининг шайдоси бўлиб келганман. Ҳофизнинг кўп миллионлик мухлисларидан бириман. Унинг эл дардини куйлаши кишини ўзига тортади. Озодлик ҳаракатлари бошланган пайтда Дадахон Ҳасан ушбу ҳаракатнинг байроқдорларидан бири бўлиб келди. Оилавий ташвишларидан кўра, эл дардини юксак билди”, - дейди ҳофизнинг мухлисларидан бири Абдулла ака.\nКузатувчиларнинг билдиришича, шу пайтгача Ўзбекистонда диссидентлик мавзуидаги қўшиқларни сақлагани учун одамлар ҳукумат таъқибига учрамаган. Аксинча, ҳукумат сиëсатига қарши курашларга чақирувчи турли адабиëт ва варақалар тарқатганлар расмийлар нигоҳида бўлган.\n“Ҳукуматнинг ижодкорларга қарши олиб бораëтган ишлари Андижон воқеаларидан кейин яққолроқ кўзга ташлана бошлади, дейиш мумкин. Шу пайтгача ўзгача фикрловчиларнинг шеърлари таъқиб қилиб келинган. Масалан, Гулчеҳра Нуруллаева, Юсуф Жумаев, Муҳаммад Солиҳнинг шеърлари кутубхоналардан ҳам олиб қўйилган. Бу ҳукуматнинг ўзи билан якдил бўла олмаган одамларга бўлган ўзгача қарашларини ўша пайтда ҳам акс эттирар эди. Андижон воқеаларидан сўнг эса бу муносабат янада яққол кўринадиган бўлди”, - дейди ўзбекистонлик журналист Юсуф Расулов.\n“Дадахон Ҳасан ҳукумат тузумига қарши тўғридан-тўғри қўшиқ айтди, дейишга, менимча, ҳеч қандай асос йўқ. Андижонда қатлиом бўлганини расмий Тошкентнинг ўзи ҳам инкор этмайди, аммо ушбу қатлиомда улар акрамийларни айбламоқда. Шундай экан, Дадахон Ҳасаннинг қатлиом тўғрисида қўшиқ куйлашга ҳаққи бор”, - деди кузатувчи.


Россия ва Хитой хорижга капиталнинг ноқонуний олиб чиқиб кетилиши рейтингига яна етакчилик қилмоқда\nGlobal Financial Integrity (GFI) тадқиқот компанияси баҳолашича, Россия ва Хитой хорижга ноқонуний капитал олиб чиқиб кетилиши ҳажми бўйича етакчи давлатлар бўлмоқда. Россиядан ўртача йилида 105 млрд доллар, Хитойдан эса 140 млрд доллар олиб чиқиб кетилмоқда.\nGFI’нинг янги рейтингига 2004-2013 йиллардаги давлатлар бўйича маълумотлар кирди. Ушбу рейтингда 3-ўринни Мексика эгалламоқда, бу давлатдан ноқонуний равишда 53 млрд доллар олиб чиқилмоқда. Етакчи 5 та давлат қаторига Ҳиндистон ва Малайзия ҳам киритилди, бу давлатлардан мос равишда йилига 51 млрд ва 41 млрд доллар олиб чиқиб кетилади.\nҲаммаси бўлиб 2004-2013 йиллардаги давр ичида Россиядан 1,049 трлн, Хитойдан 1,392 трлн, Мексикадан эса 528 млрд доллар олиб чиқиб кетилган.\nGFI маълумотларига кўра, ривожланаётган давлатлар капиталнинг ноқонуний олиб чиқиб кетилиши ҳисобига ҳар йили 1 трлн долларга яқин маблағ йўқотмоқда. Кўрилаётган 10 йил ичида ривожланаётган давлатлардан умумий ҳисобда 7,8 трлн доллар олиб чиқиб кетилган. Шу билан бирга олиб чиқиб кетилаётган маблағлар ҳажми ҳар йили 6,5 фоизга, яъни бу давлатларнинг ялпи ички маҳсулотидан 2 баробар тезроқ кўпайиб бормоқда.\nҲисоботнинг аввалги версиясида ҳам Россия ва Хитой энг етакчи ўринларни эгаллаган.


Туғуруқхона дарвозаси олдида турган эшикбон машина билан ичкарига киришимизга рўйхушлик бермай сўроққа тутди:\nҚўққисдан берилган бундай саволга жавобан:\n— Мана бу кампиримни туғуруқхонага олиб келяпман, — дедим орқа ўриндиқда ўтирган хотинга ишора қилиб.\n— Иби, момой-ку?.. — деганча ҳайрон бўлиб менга қаради.\n— Нима, момойлар туғмайдими, — дедим кўзига тик қараганча.\nНима дейишини билмай қолган эшикбон равотни ланг очди. Машинамни ҳайдаганча туғуруқхона бўлими ёнида тўхтатдим ва бир ҳафтадан буён касалхонада ётган келинимизнинг ҳолидан хабар олдик.\nОрадан бироз ўтгач, йўлим яна касалхонага тушди ва яна ўша эшикбонга дуч келдим. У эслаб қолган экан шекилли, менга кўзи тушиши билан:\n— Отахон, кампирингиз нима туғди? — деб сўради.\n— Олтита невара кўрди.\nЭшикбон шўрлик чиндан ҳам содда экан, ортимдан анграйганча сўраб қолди:\n— Йўғ-а, бирин-кетин!\n✔ 4997 🕔 11:33, 26.04.2019


Азиз Турғунбоевнинг катта можароси: беш киши футболдан четлаштирилди\n02:48 11 Август 2020\n15:29 05.02.2019 Ҳавола олиш\nТОШКЕНТ, 5 фев – Sputnik. Ўзбекистон футбол ассоциацияси расмий сайти футболчи Азиз Турғунбоев ва унинг атрофидаги воқеалар бўйича якуний қарорини эълон қилди.\nХабарда ёзилишича, бир вақтнинг ўзида икки клуб билан шартнома имзолашда гумон қилинаётган Ўзбекистон миллий терма жамоаси аъзоси Азиз Турғунбоевнинг можароли иши Футболчиларнинг мақоми ва ўтиши бўйича қўмита томонидан ўрганиб чиқилиб, Азиз Турғунбоевнинг миллий терма жамоа футболчиси экани, бундай можароли ишга биринчи бор аралашиб қолаётгани ҳамда бошқа бир қатор омиллар ҳисобга олиниб, футболчига нисбатан енгилроқ жазо тайинланди.\n"Эндиликда у 2019 йилнинг 9 июль санасига қадар футболга алоқадор барча турдаги фаолиятдан дисквалификация қилинади. Мазкур вақт давомида Турғунбоев Суперлига ҳамда Про-лига “А” клублари билан шартнома имзолай олмайди", - дейилади хабарда.\nШунингдек, 2018 йилнинг катта қисмида “Навбаҳор” бош мураббийи сифатида ишлаб келган Илҳом Мўминжонов футболга алоқадор барча турдаги фаолиятдан 1 йилга дисквалификация қилиш ҳақидаги қарор Интизом ва одоб-аҳлоқ қўмитаси томонидан қабул қилинди.\n“Пахтакор” спорт директори Жаъфар Ирисметов ва “Навбаҳор” вице-президенти Шамшод Сариков хатога йўл қўйганликлари сабабли қўмита томонидан 6 ойга футболда четлатди. Шунингдек, футбол ҳақида етарлича тасаввурга эга бўлмаган, ўз вазифасига нолойиқ деб топилган “Навбаҳор” бош директори Расул Акромов ҳам футболдан 6 ой “дам олади”. У мазкур масалаларни ўз назоратига олмагани, регламент ҳақида тасаввури йўқлигини тан олиб ўтган.\nТаъкидланишича, Азиз Турғунбоев билан тузилган ҳар қандай шартномалар ўз кучини йўқотган деб топилади. Яъни, 9 июлга қадар Турғунбоев ҳеч бир клуб билан алоқага чиқмайди, аммо шу санадан эътиборан эркин агентга айланади. Турғунбоев билан келишиш вақтида ҳозир бўлган, бироқ унинг бошига иш тушган вақтда ҳимоя учун келмаган футбол агентлари билан ҳамкорлик давом этиши ёки этмаслигини унинг ўзи ҳал қилади.\nҚарорнинг тўлиқ матни билан қуйида танишиб чиқишингиз мумкин.


Каттақўрғон туманида цемент ишлаб чиқарилади, 600 одам ишли бўлади\n15 Окт 2019 Шавкат Мирзиёев Нурсултон Назарбоев билан учрашди\n20 Мая 2019 762\nСамарқанд вилоятида амалга ошириладиган қурилиш-бунёдкорлик ишлари бўйича бир қатор Ҳукумат қарорлари қабул қилинди (412-, 413-, 415-сон, 17.05.2019 й.). Бу ҳақда “Ҳуқуқий ахборот” канали хабар қилади.\nШунга кўра, Каттақўрғон туманида цемент ишлаб чиқариш бўйича умумий қиймати 340 млн АҚШ доллари миқдоридаги инвестиция лойиҳаси амалга оширилади. Лойиҳани амалга ошириш натижасида 600 янги иш ўрни яратилади.\nМазкур инвестиция лойиҳасини амалга ошириш доирасида “Hengyuan cement” қўшма корхонаси 2021 йил 1 январга қадар:\n- юридик шахслардан олинадиган фойда солиғи, мол-мулк солиғи, ер солиғи тўлашдан;\n- ер қаъри участкасидан фойдали қазилма конларининг ҳар бир тижоратбоп топилмаси учун тўланадиган “тижоратбоп топилма бонуси” тўлашдан озод қилинади.\nШунингдек, 2021 йил 1 июлга қадар вилоятда Булунғур сув омбори қурилади. Бу бўйича лойиҳанинг асосий техник-иқтисодий кўрсаткичлари тасдиқланди.\n2019–2022 йилларда Самарқанд шаҳрида қуриладиган, таъмирланадиган ва реконструкция қилинадиган автомобиль йўллари, барпо этиладиган тоннел ва кўприкларнинг манзилли рўйхати тасдиқланди.\nШунга биноан, жами 2,7 триллион сўмдан зиёд маблағ узунлиги 103 км.ни ташкил этувчи автомобиль йўлларининг қурилиш ва таъмирланиши, тоннел ва кўприклар барпо этилиши учун сарфланади.\nМудофаа вазири ўринбосари: “Инсоният ўз тарихи дав…\nЎзбекистон Қуролли Кучлари академиясида замон…\n18 Сен 2019 6896\n27 Сен 2019 4382\n24 Сен 2019 3064\n30 Сен 2019 2869\n18 Сен 2019 2646\n19 Сен 2019 2496\n24 Сен 2019 2472\n25 Сен 2019 2154\n7 Окт 2019 2066\n26 Сен 2019 2002\n27 Сен 2019 1684\n5 Окт 2019 1620\n26 Сен 2019 1431\n24 Сен 2019 1397\n8 Окт 2019 1358\n20 Сен 2019 1234\n9 Окт 2019 1221\n16 Сен 2019 1164\n28 Сен 2019 1154


Қозоғистондаги фожиа ҳақида: «Мендан сўрасангиз –...\n20.01.2018 11:45 0 422\nФавқулодда вазиятлар вазирлиги бугун Қозоғистондаги фожиада ҳалок бўлган 49 нафар юртдошимизнинг рўйхатини эълон қилди. Рўйхатни кўриб, юрак-бағрим яна қон бўлди. Албатта, ҳар бир вафот этган инсоннинг доғи барчамиз учун юк, лекин ҳалок бўлганлар орасида ота-бола, ака-укаларнинг борлиги қалбимизни баттар тирнаяпти.\nФарғона вилояти Тошлоқ туманидан ота-бола – 1970 йилда туғилган Маъруфжонов Адҳамжон (48 ёш) ҳамда унинг фарзанди Авазбек (21 ёш) ҳам ҳалок бўлибди.\nНаманган вилояти Тўрақўрғон туманидан ака-укалар Мадраҳимов Ҳамидулло (32 ёш) ва Ҳабибулло (27 ёш) бу ёруғ оламни эрта тарк этишди.\nФарғона вилояти Тошлоқ туманидаги Муҳсинжоновлар оиласидан яна бир ака-укалар Турдиали (24 ёш) ва Абдулбоқи (22 ёш) ҳам энди орамизда йўқ.\nҚандай фожиа юз берганини ҳис қилиб кўраяпсизми ўзи?\nҚанчадан-қанча оила суянган тоғини йўқотди. Қанчадан-қанча ота-оналар навқирон, айни кучга тўлган фарзанду жигарбандидан айрилди. Водий узра мотам булути кезиб юрибди...\nИжтимоий тармоқларда буларга ким айбдор деган саволларни кўп беришмоқда. Айримлар ишсизликдан тортиб билет нархларигача, қишлоқларда шароит йўқлигидан тортиб марҳумларнинг ўзларини ҳам айбдор қилиб кўрсатишаяпти.\nЛекин, мендан сўрасангиз, буларнинг барчасига сифатсиз таълим айбдор деб жавоб бераман.\nИшсизлик кўпми? Чунки таълим тизимимиз янги иш ўринларини очадиган, инновацион ғоялар, ташаббускорлик билан яшайдиган ҳар томонлама етук кадрлар етиштириб бера олмаяпти.\nТадбиркорларимиз ривожланмаяптими? Чунки таълим тизимимиз тадбиркорнинг юраги бўлган кучли менежерлар, маркетологлар, узоқни кўра оладиган молиячиларни етиштириб бера олмаяпти.\nКоррупция кучлими? Чунки таълим тизимимизнинг ўзи коррупциядан холи эмас. Боғчага болангизни пул билан қўйганингиздан кейин у институтни тугатиб диплом олгунча қанчадан-қанча қорни қаппайган виждонсиз раҳбарларнинг чўнтагини бойитишингиз керак.\nЧетда мардикорлик қилишаяптими? Чунки таълим тизимимиз замонавий меҳнат бозорига рақобатбардош кадрлар тайёрлаб бера олмаяпти. Бизнинг таълимдан чиққанларнинг кўпчилиги (ҳаммаси эмас) нари борса кўча супуриш ёки қурилиш қилишга яраяпти холос.\nХўш, яна қайси соҳа керак? Юртимизда малакали шифокорлар камми? Чунки тиббий таълим чириб битган.\nЮртимиз ўз табиий бойликларидан самарали фойдалана олмаяптими? Чунки нефт-газ, геология ва шу каби соҳаларда пичоққа илинадиган мутахассис тайёрлаш таълим тизимимиз учун амримаҳол.\nЮртимиз ерлари кам самарали экинлар билан банд қилинаяптими? Чунки таълим тизимимиз қишлоқ хўжалиги, ирригация-мелиорация соҳасида бирорта натижа кўрсата олмаяпти.\nУмуман, мамлакатимизда қайси соҳа оқсаётган бўлса, қайси соҳада тизим ишдан чиққан бўлса, билингки, уларнинг замирида сифатсиз таълим ётади. Таълими ривожланмаган, ўқитувчиси ҳурматга эга бўлмаган жамият ҳеч вақога эриша олмайди. Бундай жамиятнинг бошида фақат мотам бўлади холос.\nҚозоғистондаги фожиада сессия пайтлари жарақ-жарақ пул эвазига калласи бўм-бўш талабаларни ҳимоя қиладиганларнинг ҳиссаси бор.\nКелгусида бундай фожиалар такрорланмаслиги учун «бизда ҳаммаси яхши, таълимга эътибор катта, кўп маблағлар ажратаяпмиз, кириш имтиҳонларида қинғирликлар аниқланмади, беш-олти нафар ўқувчимиз халқаро олимпиадада ўрин олди, демак, тизим зўр» деган олди-қочди гапларни бугундан йиғиштириб, илм-фанни, интеллектуал оламни ривожлантириш, ўқитувчиларнинг обрўси ва салоҳиятини ошириш йўлида жиддий, кенг кўламли ислоҳотларни бошлашимиз керак.\nЭртага кеч бўлиши мумкин... Ҳар икки-уч ойда ўзга юртга иш излаб кетаётган 50-60 нафар бегуноҳ юртдошларимиздан айрилиб қолишни жимгина кузатиш оғир.\nхалқ таълими коррупция Инновация ёнғин Самара - Чимкент ишсизлик


02 апрель 2019, 09:58\n2 апрелда республиканинг шимолий туманларига Каспий денгизидан Туркманистон орқали нам ва деярли илиқ ҳаво массалари кириб келади, бунинг натижасида Қорақалпоғистонда, Хоразм вилоятида ёмғир ёғади, момақалдироқ бўлиши мумкин.\nФВВ хабарига кўра, Ўзбекистоннинг қолган ҳудудларида ёғингарчиликсиз об-ҳаво сақланиб туради. Кундузги ҳаво ҳарорати 20-25 даража иссиққача кўтарилади.\n3 апрелда республиканинг қолган ҳудудларига беқарор об-ҳаво тарқалади, Ўзбекистонда ёмғир ёғади, баъзи жойларда кучли бўлиши мумкин. Момақалдироқ бўлиши мумкин. Қорақалпоғистон, Хоразм, Андижон, Наманган, Фарғона вилоятларида ёғингарчилик кутилмайди. Ҳаво ҳарорати кечаси 10-15 даража, кундузи 17-22 даража илиқни ташкил этади.\n1-3 апрелда шамол тезлигининг 15-20 м/с гача кучайиши кутилмоқда.\n4 апрелда республика бўйича ёмғир ёғиши, момақалдироқ бўлиши сақланиб туради, фақат Қорақалпоғистонда, Хоразм, Бухоро, Навоий вилоятларида ёғингарчилик кутилмайди. Ҳаво ҳарорати кечаси 7-12 даража, кундузи 17-22 даража илиқ атрофида бўлади.\n5 апрелда республика бўйича ёмғир аста-секин кучсизланади. Ўзбекистонда ҳаво ўзгариб туради, баъзи жойларда ёмғир ёғиши, момақалдироқ бўлиши мумкин. Қорақалпоғистонда, Хоразм, Бухоро, Навоий вилоятларида ёғингарчилик кутилмайди.\n6 апрелга ёғингарчиликсиз об-ҳаво ўрнашади. Ҳаво ҳарорати кечаси 7-12 даража, кундузи 17-22 даража атрофида бўлиши сақланиб туради.\nТеглар: Ўзбекистон об-ҳаво ҳафта


ЕЧЛ ва ЕЛда ярим финал дастлабки ўйинини кимлар ўтказиб юборади?\n1 май, 2017, 22:10\n2-3 май кунлари ЕЧЛ, 4 май куни эса Европа лигасининг дастлабки ярим финал ўйинлари бўлиб ўтади. Эртага Мадридда “Реал” “Атлетико”га қарши баҳс олиб борса, 3 май оқшомида “Монако” ўз майдонида “Ювентус”ни қабул қилади.\n4 май санасида эса “Сельта” – “МЮ” ва Аякс” – Лион” ўйинлари бўлиб ўтади.\nЯрим финалнинг дастлабки ўйинини дисквалификация сабаб Сами Хедира(“Ювентус”), Ник Виргевер(“Аякс”) ва Йоэл Велтман(“Аякс”)лар ўтказиб юборишлари лозим эди.\nБироқ, 2014/15 йилги мавсумдан эътиборан ярим финалда тўп сурадиган футболчилар “тозалананишади”. Йа`ни уларнинг карточкалари бекор қилинади. Шундай экан, ярим финалнинг барча жамоасида дастлабки ўйинда карточкалар билан боғлиқ ҳеч қандай йўқотишлар мавжуд эмас.


ПРЕЗИДЕНТ СОВҒАЛАРИ ТОПШИРИЛДИ — Марғилон ҳақиқати\nИккинчи жаҳон уруши инсоният тарихида энг қирғинбарот, энг даҳшатли уруш сифатида тарих саҳифаларига кирган. Ана шу қонли жанггоҳларда юртимизнинг миллионлаб баҳодир фарзандлари босқинчи ва маълун кучларга қарши курашда букилмас ирода ва жасорат намуналарини кўрсатдилар. Қаҳрамон ўғлонлар олис юртларда ҳам юртимиз келажаги, тинчлик ва осойишталиги учун кураш олиб бордилар, халқимизнинг азалий қадриятлари, ор-номуси, урф-одатларимизни ҳимоя қилишда чинакам жасорат кўрсатдилар.\nМаълумки Президентимизнинг “Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида”ги Қарорида Иккинчи жаҳон уруши қатнашчилари ва ногиронларига Қарорда кўзда тутилган мукофотлар Ўзбекистон Республикаси Президенти номидан тантанали равишда топширилиши алоҳида таъкидланган эди.\nПрезидентимиз томонидан уруш иштирокчиларига совға тариқасида тайёрланган қимматбаҳо соатлар шаҳримизда истиқомат қилаётган уруш қатнашчиларига ҳокимлик ва жамоат ташкилотлари вакиллари, ҳарбийлар иштирокида тантанали равишда топширилди.\nШаҳар ҳокими Мирзоҳид Убайдуллаев Марғилонда умргузаронлик қилаётган ҳар бир Иккинчи жаҳон уруши қатнашчисининг хонадонида бўлиб, Президентимиз совғаларини тантанали равишда топширди ҳамда улар билан дилдан суҳбатлашди.\n— Куни кеча Президентимизнинг қадрли совғалари – 5 000 000 сўм пулни тантанали равишда топширишган эди, — дейди Галатой маҳалласида истиқомат қилаётган, асрни тенгдоши Зокир ота Ғофуров. – Мана бугун шаҳримиз ҳокими қўлидан Юртбошимизнинг ноёб совғалари – қимматбаҳо соатни қабул қилиб олдим. Бу соат менинг бундан кейинги бахтли кунларимда энг яхши ҳамроҳим бўлади. Мазкур совға биз фахрийларга кўрсатилаётган юксак эътибор ва ғамхўрликнинг намунаси деб биламан. Президентимизнинг умри узоқ бўлсин.\nШунингдек, шаҳар ҳокими М.Убайдуллаев раҳбарлигидаги ишчи гуруҳ томонидан Иккинчи жаҳон уруши қатнашчиларига Ўзбекистон Республикаси Президенти Ш.М.Мирзиёевнинг фашизм устидан қозонилган ғалабанинг 73 йиллиги муносабати билан йўллаган табрикномаси ҳам тантанали равишда топширилди.\nШаҳримизда Иккинчи жаҳон уруши қатнашчилари ҳолидан хабар олиш, уй-жойларини таъмирлаш, ҳовли ва кўчаларни ободонлаштириш тадбирлари давом этаяпти.


“SUSADICA” – Марказий Осиёда қишлоқ хўжалигини барқарор ривожлантириш лойиҳаси докторантлари билан ҳамкорлик\n07:56 / 02.09.2020 1396\nТалаба-ёшларнинг илмий салоҳиятини ошириш, шахсий ривожланишлари учун қўшимча имкониятлар яратиш ҳамда илмий тадқиқотларда бевосита иштирок этиш орқали илмий меътод ва усуллар бўйича амалий кўникмаларга эга бўлишлари учун SUSADICA лойиҳаси жамоаси ТИҚХММИ талабалари билан лойиҳанинг Германияда таҳсил олаётган докторантлари ўртасида Tandem ҳамкорликни йўлга қўйди. Дастлаб, ушбу ҳамкорлик доирасида докторантлар билан илмий йўналишда ҳамкорлик олиб бориш истагида бўлган талаба ва магистрантларни аниқлаш мақсадида ТИҚХММИнинг расмий сайти ва ижтимоий тармоқларида эълонлар берилди. Аризалар SUSADICA лойиҳаси докторантларининг қуйидаги илмий мавзулари бўйича берилган топшириқлари асосида қабул қилинди:\nЎзбекистонда фермерларининг рағбатлантирилиши ва инвестицион ҳаракати;\nЎзбекистонда экинлар хилма-хиллигини ривожлантириш;\n1991 йилдан ҳозирги кунгача Ўзбекистоннинг ер ости сувларидан фойдаланиш сиёсатига шарҳ;\nКластерларнинг жорий этилиши ва шаклланишига туртки берадиган омиллар;\nҚишлоқ хўжалиги технологияларининг иқтисодий таҳлили;\nҚирғизистонда об-ҳаво ўзгаришига чорвачилик ва уй хўжаликларининг муносабати;\nИқлим ўзгаришининг Қашқадарё дарё ҳавзасининг мавсумий оқимига таъсири;\nЎзбекистон ирригация соҳасидаги сиёсатнинг ривожланиши;\nҚишлоқ хўжалигидаги субсидияларнинг Қирғизистон ва Ўзбекистон қишлоқ хўжалиги савдоси ва ўсишига таъсири.\nМазкур эълон бўйича институтнинг 20 га яқин талаба ва магистрантларидан аризалар қабул қилинди. Талабаларнинг илмий йўналишлари, улар томонидан танланган мавзулар, тил билиш даражалари ҳамда бошқа талаблар асосида 11 нафар талаба кейинги босқичга, яъни, SUSADICA лойиҳаси докторантлари билан онлине суҳбатлар ўтказиш босқичига ўтказилди. Шундан сўнг, талабаларнинг бўш вақтлари ва имкониятларини инобатга олган ҳолда, улар билан докторантлар ўртасида MS teams ва ZOOM платформалари орқали онлайн интервьюлар ташкил этилди. Интервьюда талабаларнинг қизиқишлари, режалари ва мақсадлари тўғрисида фикрлар алмашилди. Ҳамкорликда илмий тадқиқотлар ўтказиш, мақсадлар, вазифалар, ҳамкорлик шартлари ва талабалар учун яратиладиган имкониятлар ҳамда имтиёзлар муҳокама қилинди.\nҲамкорликда иш олиб бориш талаблари, талаба ва докторантлар ўртасида ташкил этилган онлине интервюлар натижалари, шунингдек, ТИҚХММИ талабаларининг розилига кўра бугунги кунда SUSADICA лойиҳасининг 6 нафар докторанти ва ТИҚХММИнинг 6 нафар талабаси ҳамкорликда иш олиб бормоқда. SUSADICA докторантлари билан ҳамкорликда иш олиб бориш орқали ТИҚХММИ талабалари турли хил илмий усуллардан фойдаланиш, тадқиқотлар ўтказиш ҳамда ҳисобот ёзиш бўйича амалий кўникмаларга эга бўлишади. Ҳамкорлик доирасида берилган топшириқларни амалга ошириш бўйича саёхат, турар жой ва кунлик харажатлар бўйича умумий харажатлар ҳар бир SUSADICA докторантининг тадқиқот бюджетидан қопланади. ТИҚХММИ талабаларининг ҳисоботлари ва хулосалари докторантлар илмий ишларида фойдаланилиши мумкин. Шунингдек, муваффаққиятли ҳамкорлик магистрантларнинг диссертацияларини якунлашга ҳамда талабалар учун умумий мавзулар бўйича биргаликда халқаро илмий журналларда илмий мақолалар чоп этиш имкониятини яратади.


18:05 / 21.12.2017 1805 pdf Ўқиш режими + -\nКофирлар Пайғамбар соллаллоҳу алайҳи васалламни даъватларидан қайтариш учун яна бошқа бир уринишга қўл уриб кўрдилар. Улар у зотни молу дунё, мансаб ва бошқа нарсалар билан ўз ишларидан қайтармоқчи бўлдилар.\nИбн Исҳоқ Муҳаммад ибн Каъаб ал-Қаразийдан қуйидагиларни ривоят қилади:\n«Утба ибн Рабийъа Қурайш бошлиқларидан бири эди. Бир куни у Қурайшнинг мажлисхонасида ўтирарди. Расулуллоҳ соллаллоҳу алайҳи васаллам эса масжидда ёлғиз ўзлари ўтирган эдилар. Утба:\n«Эй Қурайш жамоаси, бориб, бир Муҳаммад билан гаплашайми? Унга бир неча ишларни таклиф қилиб кўраман, шояд, баъзисини қабул қилиб қолса. Нимани хоҳласа, берар эдик, сўнгра биздан четланарди», деди.\nЎша пайт Ҳамза розияллоҳу анҳу Исломга кирган ва Расулуллоҳ соллаллоҳу алайҳи васалламнинг саҳобалари кўпайиб бораётгани кўриниб турган пайт эди. Қурайшликлар:\n«Тўғри, Эй Абул Валид, унинг олдига бор. У билан гаплашиб кўр», дедилар. Утба туриб, Расулуллоҳ соллаллоҳу алайҳи васалламнинг олдиларига борди ва гап бошлади:\n«Эй биродаримнинг ўғли, сен ичимизда ўзингдек кучли қабиладансан, насабинг ҳам маълум ва машҳур. Сен қавмингга улуғ бир ишни олиб келдинг, у билан ораларига тафриқа солдинг. Ақлларини паст, дединг. Худоларини ва динларини айбладинг. Уларнинг ўтган боболарини кофир, дединг. Менга қулоқ ос, сенга бир неча ишларни таклиф қиламан, уларга назар солиб кўр. Шояд, улардан баъзисини қабул қилсанг», деди.\n«Эй Абул Валид, айт, эшитаман», дедилар Расулуллоҳ соллаллоҳу алайҳи васаллам.\n«Эй биродаримнинг ўғли, – деди Утба, – агар ўзинг келтирган ушбу иш билан молу дунёни хоҳлаётган бўлсанг, сенга молу дунёмиздан жамлаб берайлик, токи ичимиздаги энг кўп мол-мулкли бўлгин. Агар у билан шону шарафни хоҳлаётган бўлсанг, сени ўзимизга бошлиқ қилиб олайлик, сенинг изнингсиз бирор иш қилмайлик. Агар у билан подшоҳликни хоҳлаётган бўлсанг, сени ўзимизга подшоҳ қилиб олайлик. Агар сенга келаётган бу нарса бирор жин ёки шарпа бўлса, уни қайтара олмаётган бўлсанг, табибларни олиб келайлик. Токи тузалиб кетгунингча молу дунёмизни сарф қилайлик. Кўпинча одамга шундай нарса келса, даволанса, тузалиб кетади», деди.\nУтба гапини тамом қилгунча қулоқ солиб турган Расулуллоҳ соллаллоҳу алайҳи васаллам:\n«Эй Абул Валид, гапириб бўлдингми?» дедилар.\n«Ҳа», деди Утба.\n«Энди мендан эшитгин», дедилар Расулуллоҳ соллаллоҳу алайҳи васаллам.\n«Қулоғим сенда», деди Утба.\n«Бисмиллаҳир роҳманир роҳийм. Ҳаа. Мийм», деб «Фуссилат» сурасини тиловат қилиб кетдилар. Сажда оятини ўқиб, сажда қилдилар. Сўнгра:\n«Эй Абул Валид, эшитган нарсангни эшитдинг. Энди ўзинг биласан», дедилар.\nУтба ўрнидан туриб, шериклари томон юрди. Улар бир-бирларига:\n«Аллоҳга қасамки, Абул Валид бутунлай бошқа одам бўлиб келмоқда», дедилар.\nУ олдиларига келиб ўтиргач:\n«Эй Абул Валид, нима гап олиб келдинг?» дедилар.\n«Аллоҳга қасамки, мен ундан ҳеч эшитмаган гапни эшитдим. Аллоҳга қасамки, у сеҳр эмас, шеър ҳам эмас, фолбинлик ҳам эмас. Эй Қурайш жамоаси, менга итоат қилинглар. У одамни ўз иши билан қўйиб қўйинглар. Ундан четланинглар. Аллоҳга қасамки, мен эшитган сўзга қараганда, унинг улуғ хабари бўлади (унга улуғ хабар келади). Агар бошқа араблар уни даф қилсалар, бошқалар сизни қутқарган бўлади. Агар у араблардан устун келса, унинг мулки сизнинг мулкингиз бўлади, унинг иззати сизнинг иззатингиз бўлади. Энг саодатли одамлар бўласиз», деди. Улар:\n«Эй Абул Валид, у сени ўз тили билан сеҳрлаб қўйибди», дедилар. Утба:\n«Бу менинг фикрим, ўзингиз билганингизни қилинг», деди.\nКофирлар яна мусулмонларга қарши ўз душманликларини авж олдиришга ружу қўйдилар.\n18:02 / 21.12.2017 2072\n11:37 / 22.12.2017 2346\n1512 19:52 / 28.04.2017\n1374 13:30 / 08.12.2019\n1296 12:16 / 02.04.2019


Россия хитойлик ишчилар ўрнига ўзбекистонликларни жалб этмоқчи — Sof.uz\nЖАҲОН 1,493,693 319,091 87,464\n14.03 13:16 1103 Жаҳон\nХитойлик ишчилар коронавирус туфайли бу йил Яҳудий автоном вилоятига (Россия Федерацияси) дала ишларига кела олмайди. Уларнинг ўрнига ўзбекистонлик меҳнат мигрантлари ишга келади. Бу ҳақда вилоят маъмурияти хабар берган.\nТашқи меҳнат миграцияси агентлиги матбуот котибининг таъкидлашича, коронавирус эпидемияси билан боғлиқ вазият сабабли хитойлик ижарачиларнинг баҳорги экиш кампаниясида иштирок этиши муаммоли масала.\nЖорий йилда баҳорги дала ишларига Хитойдан 1323 кишини жалб қилиш режалаштиришган эди. Карантин туфайли чет эл ишчиларини жалб қилиш квоталари талаб қилинмайди. Бу масала ўзбекистонлик меҳнат мигрантлари ва автоном вилоятининг қишлоқ хўжалиги йўналишидаги ўқув юртлари битирувчилари ҳисобидан ҳал қилинади.\nЯҳудий автоном вилоятидаги экин майдонлари 166 минг гектарни ташкил этади, шундан 150 минг гектардан кўпроғи соя экини учун ажратилган.\nмигрант Ўзбекистон-Россия коронавирус\n7.04 17:58 20436\n6.04 10:47 9660\n7.04 17:30 5304\n6.04 23:19 4876\n7.04 17:17 4027\nБугун, 19:21 92 Жаҳон\nБугун, 18:17 261\nБугун, 17:43 642\nБугун, 14:05 603 Жаҳон


Ўзбекистон ва Миср ўртасида йирик инвестиция лойиҳаси имзоланди\nЖорий йилнинг 23 февраль куни пойтахтимизнинг Hyatt Regency Tashkent меҳмонхонасида Мисрнинг SOLYPHAR компанияси билан “Таблеткалар, қаттиқ желатинли капсулалар ва дозаланган кукунлар шаклидаги дори воситаларини ишлаб чиқаришни ташкил этиш” инвестиция лойиҳасини амалга ошириш бўйича уч томонлама битимни имзолаш маросими бўлиб ўтди.\nЭслатиб ўтамиз, мазкур қўшма лойиҳа Миср Aраб Республикаси Президенти Aбдул-Фаттоҳ ас-Сисининг 2018 йил 4-5 сентябр кунлари Ўзбекистон Республикасига расмий ташрифи якунлари бўйича эришилган келишувлар доирасида амалга оширилади.\nИнвестиция лойиҳасини амалга ошириш тўғрисидаги битимни Тошкент вилояти ҳокимининг ўринбосари Жамшид Aбдусаломов, Фармацевтика тармоғини ривожлантириш агентлиги директори Сардор Кариев ва SOLYPHARM компанияси Президенти Умар Муҳаммад Aбдулалим Муҳаммад имзоладилар.\nИмзолаш маросимида, шунингдек, Мисрнинг Ўзбекистон Республикасидаги Фавқулодда ва мухтор элчиси Амира Фахмий, Соғлиқни сақлаш вазирининг ўринбосари Шохрух Шарахметов, йирик маҳаллий фармацевтика компаниялари, вазирлик ва идоралар вакиллари иштирок этишди.\nЛойиҳа борасида журналистларнинг саволларига жавоб берар экан, Фармацевтика тармоғини ривожлантириш агентлиги директори Сардор Кариев Тошкент вилоятида барпо этилиши кўзда тутилган корхона қиймати 20 миллион долларни ташкил этишини айтди.\n- Йиллик ишлаб чиқариш қуввати 500 миллион дона таблетка, 200 миллион дона капсула ва 10 миллион дона сашени ташкил этади. Жами, 120 дан ортиқ дори турлари ишлаб чиқарилади. Янги корхона Зарур ишлаб чиқариш амалиёти - GМР талабларига жавоб беради.\nШунингдек, корхона ишга туширилиши муносабати билан 200 дан ортиқ янги иш ўринлари яратилади. Янги ва илғор технологияларни жорий этиш орқали маҳаллий мутахассисларни юқори сифатли маҳсулотлар ишлаб чиқаришга тайёрлашни ташкил этиш режалаштирилган.\nУчрашув якунида маросим иштирокчилари қўшма лойиҳа доирасида амалга ошириладиган ишларда муваффақиятли натижаларга эришишга умид билдирдилар.


«Тошкент сув таъминоти» МЧЖга янги директор тайинланди - xabar.uz\n«Тошкент сув таъминоти» МЧЖга янги директор...\n06.03.2021 08:36 0 1378\n«Ўзсувтаъминот» акциядорлик жамияти бошқаруви раисининг 2021 йил 5 мартдаги буйруғи билан Илҳом Толипов «Тошкент сув таъминоти» МЧЖ директори этиб тайинланди.\nИлҳом Толипов 1976 йилда Тошкент шаҳрида туғилган. Маълумоти олий. 2002-2021 йилларда сув таъминоти соҳасида турли лавозимларда ишлаган.\nТайинловга қадар у «Тошкент шаҳар сув таъминоти» МЧЖ директори ўринбосари ва «Чимён-Чорбоғ» МЧЖ директори сифатида ишлаган.\nтайинлов Тошкент сув таъминоти


«Миллий хаёллар» ва «Садои Туркистон»\nТадқиқотчилар 1905 йилдан кейин то 1918 йил бошланишида Туркистон мухтор ҳукумати куч билан тугатилгунча ўтган қисқагина бир даврни «миллий уйғониш даври» деб аташга одатланганлар. Ростдан ҳам худди мана шу йиллар орасида миллий буржуазиянинг шаклланиши ва озми-кўпми юзага чиқишида муҳим қадамлар ташланди. Капитализмнинг туғилиши буржуазиянинг дунёга келиши билан чамбарчас боғлиқ экан, бу икки ижтимоий ҳодиса — ижтимоий куч — ўз навбатида миллатларни туғдиради ва уларни жаҳон саҳнасига олиб чиқади.\nКейинги асрлар тарих жараёнларидан маълумки, фақат буржуазиягина миллатни тарбиялайди, уни майдонга чиқаради ва ижтимоий адолат учун курашларда чиниқтиради.\nШу маънода агар сармоя дунёси миллатни яратса, ўз навбатида мустамлакачилик миллатчилик ҳодисасини юзага келтиради. Ташқаридан келган босқинчилик, зўравонлик ва ҳуқуқсизлик остида қолган миллат буржуазияси — миллатчи буржуазияга айланади. У ижтимоий зулм шароитида миллатни ва унинг яшаш манфаатларини ҳимоя қилиб чиқади. Шу тариқа мустамлакачилар назари ва талқинида «миллатчи»га айланади. Албатта, мустамлакачилар ўз ҳаётий манфаатларига зид ҳолда эркинлик ва мустақиллик учун курашганларни «озодлик курашчилари» деб атамайдилар.\nБу улар учун ўз-ўзига суиқасд қилиш билан баробар бўлур эди. Шунинг учун улар ҳар қачон миллат фидойиларини «миллатчи», улар олиб борган ишларни эса «миллатчилик» деб юритадилар ва шунга биноан уларга қарши зўравонлик усул-идораларини бор куч билан қўллайдилар. Шу тариқа «миллатчи» ва «миллатчилик» тушунчаси мустамлакачилар томонидан ўйлаб топилган муғомбир тушунча бўлиб, аслида у мамлакат мустақилликка эришгач, миллий зулмдан халос бўлгач, ўз эркини қозонгач, шу лаҳзадаёқ йўк бўлади, тарих саҳнасидаи ҳодиса сифатида тушади.\nМустақил ҳаёт кечирувчи ҳеч бир мамлакатда «миллатчилик»нинг бўлиши мумкин эмас, бўлмайди ҳам. Чунки мустақил давлатда уни юзага чиқарадиган шароит йўқолади. Бунинг устига мустақил давлатда тарих синови ва тажрибаларидан ўтган демократия хоким бўлса, у ҳолда демократия собиқ «миллатчилик»ни том маънодаги миллатпарварлик ва у билан узвий боғлиқ ҳолда инсонпарварликка айлантиради. Энди демократия миллатпарварлик ва инсонпарварликни тарбияловчи куч, яъни ижтимоий мураббий сифатида майдонга чиқади.\nЎзбекистонда миллатнинг вужудга келиши, «миллатчилар» ва «миллатчилик»нинг пайдо бўлиши тарихи бениҳоя қизиқарли, юксак инсоний омолларга тўла, ҳам олижаноб, ҳам фожиали жараёнлар ичида кечди. Хусусан, йигирманчи аср бошидаги бу тарихий жараёнларни кўздан кечириш ғоятда мароқлидир.\nАср бошида аҳволимиз қандай эди? Аҳволимизда қарамлик ва забунлик ҳоким эди. Ўн еттинчи асрдан бошланган уч юз йиллик иқтисодий-маданий таназзул халқни карахт қилиб ташлаган, уч хонликнинг ўзаро тинимсиз урушларидан халқнинг танасини мислсиз жароҳатлар босган эди. Шундай бир паллада мамлакатга Россия капитализмининг унсурлари аста-секин кириб келди. Ибтидоий темир йўллар, ибтидоий техника, ибтидоий завод-фабрикалар, турли ширкатлар пайдо бўлди. Мустамлакачилик маъмурияти ўз эҳтиёжлари учун газеталар ва мактаблар очди. Туркистон халқининг кўзи капитализмнинг илк меваларига тушди. Халқнинг бир қисми анча замонларгача бу мевалардан ўзини четга тортди, унинг тазйиқидан ўз деворлари, бостирмалари ва тоғлари ичига ўралиб олди. Бошқа бир қисми — булар биринчиларга қараганда, жуда озчилик эдилар — капитализм — Россия мустамлакачилик канитализмига мослаша бошлади. 1905 йилга келиб улар мустамлакачилик капитализмини ибтидоий тарзда бўлса-да, лекин бирмунча ўзлаштириб улгурдилар. Капитализмни бундай ўзлаштиришни анча илгарироқ бошлаган Қрим, Татаристон ва Озарбайжон, Туркия тарафлардан Туркистондаги мусулмон биродарларга маърифий чақириқлар келди. Журнал, газеталар тарқалди. Айниқса, аср бошларида Исмоилбекнинг «Таржумон» газетаси жуда катта ижтимоий мавқе касб этти. Унинг илм-маърифат, бирлик ва маданиятга чақириши Туркистоннинг битмас-туганмас жароҳатларига малҳам бўлди. Сино ўгитлари инсоният табобатида қандай вазифа бажарган бўлса, «Таржумон» ҳам Туркистондаги ижтимоий маърифатпарварлик ҳаракатининг уйғонишида шундай роль ўйнади.\nТадқиқотчи олим Бегали Қосимовнинг ёзишича, газета чиқа бошлаганидан бир йил кейинроқ 1884 йилда Туркистонда икки юз ўқувчига эга бўлган эди. «Таржумон»нинг барча маърифатпарварлик ва миллатпарварлик ғоялари Туркистон заминида ажиб бир тарзда акс- садо топди. Тарих ва тараққиётнинг ўз-ўзига маълум сирли қонуниятлари хам бўлади, шекилли. Буни қарангизким, ўн тўққизинчи асрнинг охири, йигирманчи асрнинг арафасида «Таржумон» билан бирга Туркистон диёрида Маҳмудхўжа Беҳбудий, Абдулла Авлоний, Ҳамза, Айний, Тавалло, Мунаввар Қори ва бошқа бир қанча кўзга кўринган маърифат фидойилари дунё юзини кўрдилар. Ғоя туғиларкан, унинг ижрочилари ҳам майдонга келмасдан қолмас экан. Шулар билан биргаликда ёки олдинма-кейин маърифатли миллат ва янги усул мактаблар ғояси юзага чиқди. Шу икки буюк ғояни қанот қилиб парвозга отланганларни жадид деб аташ расм бўлди. Аср бошларига келиб ана шу жадидлар йирик ва таъсирчан ижтимоий кучга айланиб улгурган эдилар.\nМустамлакачилик мафкураси қайси мамлакатда бўлмасин, маърифатпарвар «миллатчилар»ни омма кўз ўнгида аянчли қилиб кўрсатишга, унинг устидан кулиш, масхара қилиш, уни киноя ва истеҳзоларга кўмиб ташлашга турли йўллар билан уриниб келган. Халқ ўртасида уларни обрўсизлантириш, ҳуқуқсиз, кулгили махлуқларга айлантириш учун ўз ихтиёридаги барча чораларни кўрган. Бу масхаралаш айниқса, XX асрнинг йигирманчи, ўттизинчи, қирқинчи йилларида авж олиб, ўз чўққисига кўтарилган эди.\nАср бошларида ва ундан кейинги ўн йилликларда ўзбек миллатпарварлари, маърифатпарварлари мустамлакачиликнинг шунга ўхшаш қаҳрли, таҳқирловчи барча кўргиликларини ўз бошларидан тўла кечирдилар. Не-не машаққатлар билан янги усулдаги мактаблар очдилар, театрулар бунёд эттилар, жаридалар ва мажаллалар чиқардилар, ижтимоий ҳаракатчанлик муқитини яратиш учун турли хайрия ва эътиқодия жамиятлари туздилар. Шулар воситасида бутун куч-ғайратларини миллатни уйғотишга сарф эттилар.\nБизнинг Туркистон диёри шароитида улар қандай бўлмасин, ҳатто истимлок маъмурияти билан келишган ва ҳамкорлик қилган ҳолда халқнинг онгини ёритиш, уни асрий жароҳатлардан халос қилиш учун жонларидан ҳам, молларидан ҳам кечдилар. Ажабмаски, оз вақт ичида улар ҳақиқий миллат қаҳрамонларига айландилар. «Миллат қаҳрамонлари» деган тушунчани биз энди-энди йигирманчи асрнинг охирига келиб, бу аср устидан баъзи хулосалар чиқараётиб ишлатмоқдамиз. Миллат қаҳрамонлари чин маънода миллатнинг ўзи билан бирга чиққан, миллатни ижтимоий ҳаракатга келтирган ва бу ҳаракатга маъно ҳамда мазмун бахш этган сиймолар эдилар. Беҳбудий, Авлоний, Қодирий, Ҳамза, Айний, Тавалло, Сўфизода, Убайдулла Асадуллахўжаев, Фитрат, Ажзий, Чўлпон, Мирмулла ва Мирмуҳсин Шермухамедов, Мунаввар Қори, Нўширавон Ёвушев ва булардан сўнг майдонга чиққан ўнлаб сафдошлари ва издошларини ҳақиқий миллат қаҳрамонлари демай яна қандай атайлик? Улар миллатнинг кўзини очиш, юзини ёруғ қилиш учун жонларини тикдилар.\nЯқинда бир қаламкаш биродарим куйиниб-куйиниб сўйлади:\nЖаҳолат, жаҳолат деявериб қулоғимизни ейишди- ку! Наҳотки, айнийлар, қаҳҳорлар, яшинларнинг болалиги шунчалар жаҳолатда ўтган бўлса? Йўқ, ҳеч ишониб бўлмайди бунга! Рост, улар ўз асарларида жаҳолат шунчалар эди ва баттар эди деб ёзиб қолдирганлар. Барибир шунчалар бўлганига ишониш қийин! Бизни камситмоқчи бўлганларнинг қаттиқ муболағалари бўлса керак. Шу йўл билан бизнинг иродамизни синдирмоқни кўзлайдилар. Ахир халқнинг иродасини синдиришнинг турли-туман йўллари ва усуллари бор-ку! Камситиш, ўтмишни қоралаш ва ерга уриш, халқни жоҳил деб кўрсатиш шундай усуллардан бири. Ахир ўзингиз ўйлаб кўринг, жаҳолат бутун вужудни энг майда ҳужайраларигача заҳарлаб ташлаган бўлиши мумкинми? Борингки, шундай ҳам бўлган дейлик. Лекин ундай десак, биз қандай омон қолдик? Нима бизни қутқарди? Ким? Жаҳолат ҳақида гапирмайликми?\n1914 йил 4 апрелда «Садои Туркистон» деб кейинчалик машҳур бўлган газетанинг биринчи сони чиқди. Бундан олдин ҳам, шу йиллар да ҳам Туркистонда бир қанча газеталар чиқиб, баъзи бирлари олам юзини кўрмай жон бериб, баъзилари беш-ўн сон чиққач, маблағ етишмаслиги ёки бошқа турли сабаблар билан ёпилиб қолаётган замон эди. «Садои Туркистон»нинг муҳаррирларидан бири Рауф Музаффарзода бу ҳақда «Бизда зиёлилар ва миллий матбуот» деган мақоласида («СТ», 1914, 44-сон) 1906 йилдан сўнг Туркистонда матбуотга қизиқиш бирмунча ортганлигини қайд қилиб, яна шуларни хам ёзиб ўтганди: «Бизда «Тараққий»дан сўнг кўпгина газеталар чиқиб оз фурсатда яна ёпилиб қолди. Агар ўша пайтда чиқиб сўнг ёпилган жаридаларни йиғсак, жуда катта жарида мозори ҳосил бўлади». Шу билан бирга Рауф Музаффарзода 1906—1914 йиллар орасида миллий матбуот жуда кам тараққий қилганидан ўкинади. «Аммо бизда нима бор?» — деган саволни ўртага қўяди. Мазкур муддат ичида сезиларли тараққий асари кўрилмайди. «Бу бадбахий бир ҳақиқатдур. Демак, туркистонлилар она тили, миллий матбуот, миллий адабиёт тўғрисида ёзишга қалам уёлурдай қизғонч фикрдадурлар. Миллат жонлануб бу масъалалар аҳамият касб этсалар эди, хол буйла бўлур эдими? Бу саволга зиёлиларимиз жавоб берсунлар».\n«Садой Туркистон» миллатнинг юзага чиқишида миллий матбуотда жуда катта аҳамият беради. «Ёшларимизга миллий руҳ ва маданий тарбия бермак ёлғиз миллий матбуот таъсири илагина ҳосил бўла олур», деб ёзади газета юқорида кўрсатилган мақолада. «Садои Туркистон» миллий матбуот ва янги усулдаги мактаб яратишга ҳисса қўшишни ўзининг асосий мақсадларидан бири деб қаради ва ҳар бир сонида у ёки бу тарзда бу масалаларга даҳлдор чиқишлар қилиб турди.\n«Садои Туркистон» ўз йўналиши ва мундарижа доирасини «Тошкандда ҳафтада икки мартаба чиқадирган фанний, иқтисодий, адабий ва ижтимоий миллий жарида» деб белгилади. Газета асос эътибори билан миллий уйғониш ғоясини илгари сурди. У тез орада публиқистик йўналиши анча ўткир газетага айланди, унинг атрофига ўз даврининг илғор фикрловчи барча зиёлилари йиғилиб келдилар. Газетанинг мавзулар доираси анча кенг эди. У барча ҳаётий масалаларни кўтарар ва уларга маърифий нуқтаи назардан қарар, ёндашар ва баҳо берарди. Газетани ўз даврининг жуда илғор сиймоси, ҳуқуқий, фалсафий билимларни теран эгаллаган, дунёнинг оқу қорасини хўб таниган олим ва маърифатпарвар Убайдуллахўжа Асадуллахўжаев ташкил этган ва ўзи муҳаррирлик қиларди. Бу кўркам ва фасиҳ фикр ли зотнинг бутун ўй-хаёли Туркистонни зиёли қилиш, уни қарамлик ва зулмдан қутқариш, эзилган бечора халқнинг аҳволини қандай бўлмасин енгиллатишга қаратилган эди.\nУбайдулла Асадуллахўжаевнинг ҳаёти ва олиб борган фаолияти ўзи бир улуғ достон. Бул шариф зотни билиш учун алоҳида асарлар ёзмоқ керак бўлади. У мустамлакачиликка қарши кураш олиб борди ва охири шу мустамлака томонидан маҳв этилди. У озодлик йўлидаги ўз ишлари билан ҳақиқий миллий қаҳрамон унвониа сазовор зотлардан биридир.\nУбайдулла Асадуллахўжаев газета воситаси билан эл ва халқини энг оғир забунликдан, унинг оғир кишанларидан — ғафлат ва жаҳолатдан қутқаришни ўз олдига мақсад қилиб қўйди. У газетанинг маромномасини ёзди ва унга «Убайдулла» деб имзо чекди. Билмадим, олий таҳсилни Россияда олгани боисиданми, Зиё Саид «Ўзбек вақтли матбуоти тарихига материаллар» мақоласида Убайдулла Асадуллахўжаев ҳақида «Бу киши мусулмонча ёзиш-ўқишни билмайди. Шунинг учун бош мақолани Мунаввар қори ва Абдурауф Музаффаров деган бир татар ёзиб берар эди», деган маълумот беради. Улуғ зиёли хонадонида тарбия кўрган Убайдулла ҳақидаги бу гап қанчалар ҳақ экан, айтиш қийин. Лекин «Маромнома»нинг услуби билан «Убайдулла» деб имзо чекилган бошқа мақолаларнинг услуби ва фикрий йўналишини қиёслаганда, бундай ўткир ва оригинал фикр дунёси фақат Убайдулланинг ўзиники ва уни бошқа одам унга ҳар қанча бўлганда ҳам яратиб беролмайди, деган хулосага келиш мумкин. Шу маънода Зиё Саиднинг гапи «миллатчи»ни камситиш учун тўқилган «узун қулоқ» гапдан бошқа нарса эмас. Лекин бошқа бир жиҳатдан Зиё Саидга тан бериш керакки, у «Садои Туркистон» «миллатдан ҳиммат аҳллари ва зиёлилар кўпайтириш йўлида кўп ҳаракат қилди... ўз атрофига кўп кишини жалб этди. Ўлкадан мухбирлар етиштирди», деб холис баҳо ҳам беради.\nУбайдулла «Маромнома»да чунончи қуйидагиларни алам билан ёзди: «Биз, туркистонликлар ўтган ҳаким ва олимларимизнинг бирини сохирликка, иккинчисини кофирликка, тағин билмам, наларга иснод веруб исмларини авлодимиздан унутдирмакдамиз...\nБундан маълум бўладики, биз туркистонлилар ҳозирда на замонга қараб ҳаракат қилурмиз, на дин ва шариатимизга бўйсунурмиз ва на тарихимиздан ибрат олурмиз. Бизим шул қадар ғафлат ва жаҳолатимизни кўра туриб, янадан сабр ва таҳаммул ила сукут этмак муқаддас ватанимиз ва меҳрибон онамиз бўлган Туркистонга кўп оғир келди...»\n«Садои Туркистон»нинг муҳаррирларидан бири, оташин фикрли шоир Абдулла Авлоний газетани ҳам, унинг ўқувчиларини ҳам биринчи сонда шундай деб қутлаган эди:\nМаслаки бетараф, тараққий йўли,\nҚаламин илм учун тутибдир йўли,\nСарф этар қанча бўлса, бор пули,\nАдвокатлар мудири масъули,\nЧиди бошлаб «Садои Туркистон»\nЎқунгиз шавқ бирла, эй дўстон!\nГарчи бунда Авлоний газетанинг йўлини «бетараф» деб белгилаётган бўлса ҳам, аслида у миллат шаъни учун курашар, бундай курашда эса бетарафлик фақат нисбий бир тарздагина бўлиши мумкин. Эҳтимол бу бетарафлик чор сиёсатига қарши курашмасликни назарда тутар, унда бу тўғри ва у ҳарбий назорат тазйиқига учрамаслик учунгина қилингандир.\nМаърифатггарварлар маиший турмушга чуқурроқ назар солиб, уни бир чеккадан ислоҳ қилиш ҳаракатига тушдилар. Маиший турмушни ўзгартириш — асосан халқнинг кўтарилишига йўл бермай, унинг оёғида эски кишан бўлиб ётган кўҳна урф-одатларнинг айрим энг характерли кўринишларига қарши кураш тусини олди. «Садои Туркистон» атрофидаги маърифатпарварлар янги усулдаги мактаблар очиш билангина кўп нарсага эришиб бўлмаслигини тушунар, шунинг учун хам, ислоҳотлар доирасини кенгроқ олишга ва айниқса, маиший турмуш ичига чуқур киришга бел боғлаган эдилар. Шунинг учун «Садои Туркистон» биринчи сонидан бошлабоқ ҳашамдор тўйлар, серҳаражат ва сермашаққат азадорлик маросимлари, тўй ва азалар боисидан ер-сув, ҳовли-жойларни сотишларга қарши жиддий чиқишлар қилди.\nДин пешволари, уламолар, диндорларни маърифатли пешво, маърифатли уламо, маърифатли диндор қилиш ҳаракатида бўлди. Жуда кўп сонларини бу борадаги аччиқ, аламли баҳслар, тортишувларга бағишлади. «Садои Туркистон» динни бу — тугал илм ва маърифат деб тушунтирди.\nБир қарашда оддий ва жўн бўлиб кўринган бу ҳаракатларнинг тагида жуда жиддий ва узоқни кўзлаган мақсадлар кўзга ташланарди. Газета миллатнинг савияси ва даражаси учун курашар ва жон куйдирарди.\n«Садои Туркистон» маърифатпарварлари маиший тузумни ислоҳ қилишдан яна қуйидаги мақсадларни кузатардилар:\nЭнг аввало, исроф бўлиб кетаёгган миллий сармояни озод этиш; уни миллатнинг равнақига хизмат қиладиган иқтисодий, маданий, маърифий соҳаларни вужудга келтириш учун йўналтириш, хусусан, ёшларни замонавий мактаблар ҳамда илғор мамлакатларда ўқитиш, олий мактаб ва мадрасалар очиш, замонавий асосга қурилган ҳунармандчиликни авж олдириш, ўлка табиий жўғрофиясини ҳисобга олган ҳолда завод ва фабрикалар қуриш, халқнинг техникавий маданияет ва билимларини кўтариш, жаҳон мамлакатлари билан Россиянинг соясида туриб иқтисодий-маданий муомалаларга киришиш, тарихий ижобий анъаналар ва тажрибаларни тиклаш ва жонлантириш...\nАлбатта, кўриб турганингиздек, кенг ижтимоий миллий ислоҳотларни амалга ошириш учун сармоя керак бўларди. Маърифатчилар шунинг учун сармоя учун ҳам кураш бошладилар. Сармояни озод этишнинг бирдан - бир йўли маиший ҳаётдаги исрофгарчиликларга бутунлай барҳам бериш орқали бўларди. «Садои Туркистон» тинимсиз равишда халққа ва бойларга мурожаат қилади.\nХайрия жамиятлари тузишни ёқлаб чиқади, уларни илк сармояли миллий ташкилотлар сифатида қўллайди ва қутлайди.\n«Садои Туркистон» реал тарихий шароитни ҳисобга олган ҳолда Туркистон мустамлака маъмуриятига ҳам бевосита мурожаат қилар, маориф-маданият соҳаларига андак бўлсин маблағ ажратсин деб, маъмуриятнинг мададига умид боғларди. Бунинг қандайлигини англаш учун бир қизиқ мисолга эътибор бериб ўтайлик. Туркистон ҳарбий мустамлака маъмурияти 1915 йилда Тошкентнинг забт этилганлигининг 50 йиллигини нишонлашга тайёргарлик кўрарди. Шу муносабат билан Убайдулла Асадуллахўжаев «Садои Туркистон»да бир махсус мақола ёзиб чиқди. Мақолада ношир ва муҳаррир тўғридан- тўғри шундай саволни ўртага қўяди: хўп, руслар байрам қилмоқчи? Биз нима қилишимиз керак? У бунга шундай жавоб беради: «Дуруст, Русия ҳукумати бизим шаҳримизни забт этди. Бундан бизга нима зарар келди? Бизим фикримизча, Русия ҳукуматидан Туркистон мусулмонлари ҳеч бир зарар кўрганлари йўқ. Билъакс мамлакатимиз обод бўлди. Зироат ва тижоратларимиз хийла тараққий қилди. Аҳолида илм ва ҳунарга рағбат ортди»... Бу сўзларни муаллиф ким учун ва нима учун ёзаётганлигини тушунгандирсиз. Шундан сўнг Убайдулла эҳтимол андак «қисинқиликлар» бордир. Лекин улар вақт ўтган сари бартараф бўлади. Бухоро ва Хива мусулмонларининг аҳволига қарайлик. Ва шукр айтайлик, деб қўшимча ҳам қилади. Шундан сўнг Убайдулла асосий мақсадга кўчади ва бу сана муносабати билан миллат учун қилиниши керак бўлган ишларга эътиборни қаратади. Турли фойдали жамиятлар ва кенгашлар тузиш ҳақида фикр юритади. «Ўзимизнинг эллик йиллик садоқатимизни шафеъ келтириб, бундай бир фойдали ишга ижозат сўралганда ҳукуматимизнинг ҳам рад қилмаслиги табиийдир», деб ёзади. Шундан сўнг Убайдулла олий дорулмуаллимин ва мадрасаи олия ташкил этиш учун ижозат сўраш лозимлнгини уқтнради. Сана муносабати билан шу икки катта ишга ҳукуматдан маблағ ва рухсат олишни кўзлайди.\nҚарангким, садоқатни шафеъ келтирибгина миллат учун энг зарур ишларга ижозат олиш мумкин эди. Бу бир сиёсат эди ва у ажабланарли эмаски, яқин-яқин йилларгача давом этди. Садоқатни шафеъ келтирмасдан, мадҳия ўқимасдан, офаринбозлик қилмасдан ҳеч нарсага эришиб бўлмасди. Убайдуллахўжа ва унинг атрофига йиғилган маърифатпарварлар, ўз тилларича айтганда, жадидлар мустамлака маъмуриятининг ҳатто миллатни таҳқирловчи тадбирларидан ҳам кўз юммай, улардан миллат манфаати учун фойдаланишга интилардилар.\n«Садои Туркистон» замон ва жамият олдига жуда кўп саволлар кўйди. Гарчи уларга кўп ҳолларда жавоблар тополмаса-да, лекин муҳими, шу саволлар атрофида баҳс ва мунозараларни ғоятда қизитди. Газета миллат миқёсидаги мунозарали газетага айланди.\nАлбатта, мунозара ва баҳс бор ерда танқид ҳам бор. Мунозара ва танқид бир-биридан ажралмайдиган, бири иккинчисини тўлдирадиган ҳодисалардир.\nЛекин жадидлар танқидининг ўзига хосликлари, ўзига хос йўналиш ва мақсадлари бор эди.\nБу танқиднинг асосий йўналиш ва қирраларидан бири миллатни танқид билан белгиланарди. Жадидларнинг миллатни танқиди ўз даврида жуда ўткир қирралари билан намоён бўлди.\nЖадидлар милатни беҳад севар эдилар. Танқидлари ҳам севгилари қадар шиддатли ва аёвсиз эди.\n«Садои Туркистон»нинг илк сонларидан бирида бо- силган андижонлик ёш қаламкаш Абдулҳамиднинг (имзо «Абдулҳамид» деб қўйилган ва ёнига Андижон деб кўрсатилган. Шунга қараганда, бу радифли лекин қофиясиз шеърни ёш Чўлпонники дейишга барча асослар бор) «Туркистонли қардошларимизга» деб номланган шеъри жадидлар тайқидининг йўналишини аниқлаш жиҳатидан муҳимдир. Бу шеър кейинчалик қайта босилмаганидан уни бу ерда тўлиқ келтиришни лозим кўрамиз:\nБир киши миллатпараст ўлса, деюрлар даҳрий деб,\nБир киши миллатни сўкса, иззат айлар бизни халқ.\nМактаб ўрнида ҳар маҳалда очилди майхона,\nНафрат этмак нори турсин, шоду хандон бизни халқ.\nМактаба йўқ бир тийинни тўйга минг сўмлаб берур,\nЧораси мушкул касалга мубталодур бизни халқ.\nИбрат олмайдур бошига шунча кулфат келса ҳам,\nМисли бир калтак йўқотган кўрга ўхшар бизни халқ.\nКўр-да фарқ айлар йўли тўғри-ила нотўғрисин\nТўғри йўлга бошласанг-да, эгри хоҳлар бизни халқ.\nҲар шаҳарда ихтилофдан, жиққамуштдан сўз бўлур,\nИттифоқдан сўз очилса, мисли қуён бизни халқ.\nОрзу қилмас ўғлими мактабда айлай тарбия,\nТўй қилиб карнай чалурни орзу айлар бизни халқ.\nБошқа миллатлар солурлар ҳар маҳалда мадраса,\nОнларинг аксига солган чойхоналар, бизни халқ.\nБўлдилар бой арманилар пиво сотмаклик ила,\nТопганига олуб ичкай, хор бўлғай бизни халқ.\nБошқалар бонка очуб, савдо қилиб пул топсалар,\nТопканини шунда беру б оч-яланғоч бизни халқ.\nКўп бақирсанг, оғзингга тошларни откай бизни халқ.\n«Абдулҳамид»нинг «Садои Туркистон»да чиққан бу илк асари ўзида жадид танқидининг барча унсур ва истилоқларини акс эттиради. Шу билан бирга эндигина адабиёт оламига қадам қўйган ёш муаллифда ўткир нигоҳ ва ўткир норозилик аланга олаётганидан дарак беради. Ёш адиб миллий мавзуни кўтаришда Авлоний ва Таваллога эргашаётгани ва шу билан бирга ўта бир жиддий салоҳиятга эгалигини намойиш этади. Абдулҳамиднинг «Туркистонли қардошларимизга» шеъри узоқ йиллардан сўнг «ЎзАС» саҳифасида (1992 йил, 9 октябр) ёш тадқиқотчи Рустамжон Тожибоевнинг сўзи билан қайта эълон қилинган эди. Тадқиқотчи шеърнинг «Чўлпон ижоди такомилини ўрганишда муҳим»лигини айтган ва шу билан бирга «шеър бадиий юксак эмас»лигини таъкидлаб ўтган эди. Мен бу шеърни энди «Садои Туркистон»нинг ўз сарғайган, титилиб кетган, йиртилган, зўрланган саҳифасида ўқиб бутунлай бошқача таассурот олдим. Шеър кўзимга ўз муҳити — ўзи яралган муҳит ичида гуллаб кетгандай бўлди. Ахир ҳар нарсанинг қиммати муҳит ичидагина билинади. Мен энди ўз кўзим билан кўриб тургач, ёш тадқиқотчининг «бадиий юксак эмас» деган фикрига қўшилолмадим. Балки у шеърнинг очиқ қофияси бўлмагани учун шундай хулосага келгандир. Лекин шеърни ўқиб ёш Абдулҳамид шеърда атай қофиядан қочганлигини сезасиз. У «бизни халқ» деган фикрга урғу беришни, уни ҳар томонлама кучайтиришни бадиий мақсад килиб қўйган. Шеърий сатрларнинг охирида баъзан қофия бўлмаслиги ҳам мумкин ва шоир ўз ижодий мақсадига кўра сатрларда бирон лафзни такрор-такрор ўртага қўйиши маълум гап. Буни стилистик фигура сифатида «эпифора» деган номи ҳам бор. «Садои Туркистон»нинг айтишича «ўн беш ёшар» Абдулҳамид ана шу бадиий усулдан ғоятда моҳирона фойдаланади. Ва ҳақиқатда ҳам шу илк чиққан шеъри биланоқ ўзининг ҳадемай буюк шоир бўлажагидан тўла башорат қилади. Буюк шоирлар ҳар қачон шундай буюк овоз кўтариб чиққанлар саҳнага. Бунда халқ ва шоир борасида сирли башоратлар бор.\nБу ўринда «Садои Туркистон» Чўлпонни ва ҳатто унинг «Чўлпон» номини ҳам, талант ва сиймо сифатида кашф этгани, очгани, адабиёт ва ижтимоий ҳаёт ичига олиб кирганлигини алоҳида миннатдорлик билан қайд этиб ўтмоқ лозим. «Садои Туркистон» қаерда ялт этган талант кўринса, уни дарҳол магнит каби ўзига тортар, саҳифаларини унга саховат билан очиб берарди. Чўлпоннинг илк йирик насрий асари «Доктор Муҳаммадёр» шу газетанинг аллақанча сонларида давомли тарзда босилиб чиққани ва ёш Абдулҳамид ҳам газетани суюб унга тинимсиз ёзиб тургани газета миллий талантларни тарбияловчи ижодий масканга ҳам айлана борганлигини кўрсатади. Ажаб эмаски, айнан шул газета саҳифаларидан туриб ўз тенгдошларига мурожаатлар қилди, уларни халқ ичига кириб, ҳаётни ичдан ўрганиб, материаллар йиғиб, шулар асосида рўмонлар ва театру асарлари ёзишга чақирди («СТ», 58-сон). Чўлпон, Тавалло, Авлоний, Мирмулла, Ажзий, Сўфизода, Хамза, Иброҳим Даврон, Лутфулла Олимий газетанинг чинакам юрагига айландилар. Уларнинг шеърлари, мақолалари, хатлари билан «Садои Туркистон» чинакам жўшқинлик касб этди, таъсирчан ижтимоий овоз бериб янгради.\nМаърифатпарварлар Туркистоннинг турли ерларида янги усул мактаблар очар, халққа турли ўйин ва томошалар кўрсатар, театрулар ташкил этар, ишқилиб, қандай бўлмасин, миллатни янгича маданий ҳаётга тортиш пайида бўлар эдилар. Лекин уларга «қадимчилар» деб аталган эски мутаассибларнинг қаршилиги ҳам озмунча эмас эди. Газета ана шундай каршиликлар ҳақида жойлардан тўхтовсиз хабарлар ёритиб турди. Чунончи, «Наманган уламоларин театру ва мактабға назарлари» деб номланган мақолада «Қалампир» тахаллусли муаллиф жойларда бундай мутаассиблар театру ва томошаларга қарши фатволар чиқариб, тошбўронга ҳам даъват этаётганликлари ҳақида ёзди. У илмсизлик ва хунарсизлик орқасида халқ фарзандлари ўтакетган жўн ва паст ишлар — чилим ташиш, мардикорчилик ва турлича «фуруш-фурушликлар» билан ўралашиб қолаётганликларидан, умрлари миллат учун нафсиз ўтаётганлигидан қаттиқ куюнади. Тез орада замонавий машиналар чиқиб, мардикорчилик ва пахтафурушликлар ҳам барҳам топиши мумкинлигини айтади. «Эй жаноблар! — деб хитоб қилади «Қалампир», — усули жадида бошланганига ҳали икки йил хам бўлгани йўқ... Мактаб исмини олган охурларингизнинг тупроғига ағнаб, таёқларингизни ер тарбият топган одамлардир...»\nШуни ҳам айтиш керакки, «Садои Туркистон» ўз танқидида шиддатли бир тезлик олиб, ўз миллий яшноқ орзуларида ҳаётдан ўзиб кетади ва миллий орзулашлар тезликда рўёбга чиқавермаганлигини кўргач, у аксарият ҳолларда тушкун кайфиятларга ҳам берилади. «Туркистон ёшларида бунча ҳимматсизлик, руҳсизлик ва фикрсизлик ҳукм сурган замонда аҳолининг тараққий ва тамаддунини қайдан кутмак керак? Ҳозир бизнинг энг тараққийпарвар деганларимиз ҳам ишга келган вақтда тезроқ қоча бошлайдилар, — деб ёзади Музаффарзода ва шундай аянчли хулоса чиқаради: — Туркистон аҳволидан ҳақиқий хабардор, ҳамиятли, чин инсонлар бор деб айтишга ҳеч бир йўл қолмайди... Туркистонга Оврупо маданияти кира бошлаганига эллик йил бўлди, — дейди у. — Бизда ҳамон эски ҳаммом эски тос...»\nУнинг бу қайғуларига Тавалло шундай жўр бўлади:\nДедим: Эй муҳтарамлар! Яхшими ғафлатда ётмоқлик?\nДедилар: Бил, Тавалло, бизда ҳеч бир ор йўқ, йўқ, йўқ...\nЎкинчга тўлган нидолар «Убайдулла»га хам бегона эмас. Лекин у бундан чиқиш йўлларини хам қидиради ва таклиф этади. «Бизда шаҳар солиқлари» деган мақоласида Убайдулла халқнинг аҳвол манзарасини иқтисодий равиш-рафторини чизаркан, шундай хулоса чиқаради: «Ҳозирда хар жиҳатдан ҳоллар оғирлашди, халқнинг даромади камайди. Ва хануз сиқилмакдадир. Энди бизим ҳолимиз бу кунда бундай бўлса яна 10 — 20 йиллардан кейин қандай бўлур экан? Ва не тарик ила ҳаётимизни сақлармиз экан? Раҳмсиз маданият албатта ўзининг таъсирин беруб турар ва бизга шафқат кўрсатмас. Демак, биз истиқболимизни таъмин ва ҳаётимизни сақламак учун бу кунда ниҳоятда кўп ғайрат ва ҳимматларга муҳтожмизки, тезроқ бунга ёпишмокдан бошқа чорамиз йўқдир...» Шу мақола тагида яна Тўлаган Хўжамёровнинг фарёдга тўла саси:\nЮтса кон миллат тўкуб ёшин мисоли дарёдек,\nЭй Тавалло, ўйлагил, кайфу сафолардан на суд?\nЛекин «Садои Туркистон» яхши ишларга ташна. Йилт этган хушхабар дарҳол унинг саҳифасидан ўрин олади. 14-йил кузида Тошканднинг бир гуруҳ маърифатпарварлари йиғилиб «Нашриёт» ширкати туздилар. Газета дарҳол умид билан бундан хабар беради: Охунжон Абдураҳмонов, Абдукарим Саримсоков, Мунавварқори Абдурашидхонов, Мансурқори Абдурашидхонов, Мулла Абдулла Авлонуф, Тожи Ҳожи Азизҳожаев, Муҳаммадхон Подшохўжаев, Ҳасанхўжа Додахўжаев, Убайдуллахўжа Умархўжаев, Тўлаган Хўжамёров, Саид Абдулла Саид Карим ўғли Саидазимбоев, Илхомжон Инъомжонов ва Комилбек Норбеков афандилар бу ширкатга бош бўлдилар. Ширкат Туркистонда жаридалар, турли фойдали китоблар, журналлар тарқатишни ўз олдига мақсад килиб қўйди.\nБиз энди бу номларни билишимиз керак. Улар бизнинг келажагимиз учун қайғурган боболаримиздир.\n«Садои Туркистон» қисқа бир пайтда Авлоний, Тавалло, Чўлпонни қандай очган бўлса, Ҳамзани ҳам шундай очди. Ҳамза жариданинг фаол муаллифларидан эди.\n«Садои Туркистон» саҳифаларида шеърият катта жасорат билан миллат қайғусида улкан баҳс-мунозара олиб борди. Тафаккур ўти гурлаган бу шеърий мунозаралар ўзига хос мушоира шаклини олди. Билмадим, бошқа бирон ерда бирон газетада шеърий мунозара шу қадар қизиғанмикин ва шу қадар таъсирли бўлганмикин?\nШеърият 14-йилда Туркистонда жуда кучли ижтимоий тўлқин ясади. Бу тўлқин халқнинг уйғониши ва ўзини миллат деб ҳис қилишида буюк аҳамият қозонди.\nГазетанинг 14-йил ёз сонларидан биридаги «Ватандошларима хитоб» деган катта бир шеърни ўқиб юрагим оғир бир қадарга ботди. Шеърнинг имзоси йўқ эди. Ким ёзган экан? Чўлпонми? Авлонийми? Тавалломи? Ажзийми? Олимийми? Ким? Бошим қотди. Уззу кун бу шеър устида ўйланиб ўтирдим. Дафтаримга кўчириб олдим. Қоронғу тушди. Кўзим тинди ва бошим айланди. Қишнинг кечки аёзида кўзларим ёшланиб уйга қайтарканман, шеърнинг дардли ҳайқириқлари қулоғимда сасланар, овоз жуда танишга ўхшар, лекин толғин миям бошқа ўйлагиси келмасди. Уйга келиб ёруғроққа солиб яна ўқидим. Аллакимга жуда ўхшайди ва жуда қадрдон бу овоз. Лекин ким бўлди?\nЭртаси «Садо»ни ўқишда давом этдим. Газетанинг 28-сонида кўзга кўринмасдек бир жойга кичкина қилиб босилган «тасхих» деган сарлавҳачага кўзим тушди. Унда шундай деб ёзилган эди: Газетанинг 27-сонида босилган «Ватандошларима хитобан» унвонли шеър охирида (Ҳўқанд Ҳ. Ҳакимзода Ниёзий) деган имзоси саҳван босилмай қолган...» Баракалла! Баракалла! Хаёлим ярқ очилди. Ҳамза! Кеч уйга бориб Ҳамзанинг охирги Беш томлик тўла асарларини қўлга олдим. Илгари жилдларни ўқиганимда бу шеърга дуч келмаган эдим. Яна ким билади. Балки фаромуш қилгандирман. Аммо тўла асарлар жилдларидан «Ватандошларима хито6»ни тополмадим. Чамаси тадқиқотчилар бу шеърни кўрганлар-у, лекин остида имзоси бўлмагач, уни Ҳамзага алоқаси йўқ деб ўйлагандир. Кўзга кўринмас «тасхих»га ким хам қараб ўтирибди дейсиз. Мен газетачи бўлганим учунгина бундай нарсалардан бир нарса чиқишини сезаман. Шундай қилиб Ҳамза: «Ватандошларима хитоб!» Бу шеър «Садои Туркистои»нинг бадиий-шеърий мунозараси доирасини қанчалар бойитади!\nЖадидона шеърий ижтимоий миллий танқид рухи ҳукмрон бу шеърни бу ерда тўла келтириш айни муддао деб биламан. У Ҳамзанинг «Йиғла, Туркистон», «Оқибатсиз Туркистон» каби шиддат ва миллий шикваларга тўла шеърларининг узвий давоми ва уларни тўлдирар эди:\nТишиди сани бошинг уза шум заллаю разолат,\nҒафлат уйқусидан кўзинг оч! боқ! замона,\nИлм айла! маориф тутупи тўлди жаҳона,\nДавлат элида кибру ҳаво бирла сафохат,\nФаҳр аҳли аро фисҳу ҳасад этди давомат,\nЗийнатласун абдангги ғайрат ила ҳиммат,\nНўш этсанг ажал шарбатидин узма муҳаббат,\nҚўл силтама келса на бало бирла машаққат,\nТо умри ичида кўрмаса ҳар кимса залолат,\nТопмоғлик анга мумкин эмас иззу шарофат.\nМиллат деганнинг боши агар кетса ризодур!\nҲар лаҳзада минг жабру жафо етса ризодур!\nҲар тийғи ситам кўкси уза текса ризодур!\nМиллат йўлида қони оқуб ётса ризодур!\nБир зарра юзин тобламас ул келса на ҳолат,\nБош узра кўрар келса на хил зулм ила ғорат.\nКир! Лаззат дунёдан умид уз, мосуво қил,\nМиллат йўлида мол ила жонингни фидо қил,\nДилдан ҳама кибр ила адоватни фано қил,\nБу хидмати оламда қолурликни адо қил,\nТоким ҳама халқ айласа сўнгингда мудомат,\nҲар икки жаҳонда санга ўлмазми саодат.\nСолма қулоғинг таьна киби сўзларга, кар бўл,\nХизматга жадал айла, кеча тому саҳар бўл,\nМинг жоҳил ўқи келса, жигар бирла сипар бўл,\nМиллат йўлида кетса агар жондан ўтар бўл,\nПарво қила кўрма бошингга тушса қиёмат,\nТоун, ситам ёғса-да ҳеч қилма надомат.\nТо чекмаса ғурбат ватанинг қадри бўлурми?\nҒарқ ўлмаса дарёя гуҳар қўлга келурми?\nКўр! тарбиясиз ҳеч шажар мева қилурми?\nСойиллик эдан кимсая давлат йиқилурми?\nТун-кун йўқу ғафлатда ётуб айладук одат,\nШул-чун адам ўлди мана бизларда диёнат.\nБоқ шул эса аҳвол начук бўлғувсидур вой,\nКим миллат учун ўзни фидо қилгувсидир вой,\nМактаблар учун борини сарф этгусидир вой,\nДунёйи лазиз баҳрасидан ўтгусидир вой,\nБу бойлар аро сирқ ҳасад этса зиёдат,\nОлимлар аро бўлмаса бир сулҳу садоқат.\nБу халқимиза айш ила ишрат эса матлаб,\nКундан куна ошмазми бизим жаҳли мураккаб?\nКим олиму маориф кутадир, ким сола мактаб?\nБир кун қолуриз охирида зорлар ағлаб,\nСуд айламагай ул куни минг оҳу надомат,\nЛуқмон тирилиб келса тузалмас бу жароҳат...\nҲамзанинг ёниқ шеъри, жигарсўзон лафзи шу ерда тугайди. Эҳтимол тугамагандир. Эҳтимол ном билан бирга мисбали банди ҳам тушиб қолгандир. Эҳтимол бора-бора бу ҳам аниқланар. Лекин миллий хаёллар, миллат ғамидаги ўйлар тугармикин? Уларнинг охири бўлармикин?\nМиллий ҳаёт ҳеч қачон сўнмаганидек, миллий хаёллар ҳам туганч билмагай. «Садои Туркистон» бир пайтлар, бундан роппа-роса саксон йил бурун миллий орзулашларнинг алангасини шу қадар юқори кўтарган эди. Ўша барча зоти киромларнинг руҳлари ҳамиша шод бўлсин!


Reuters: хакерлар SWIFT тизимига яна ҳужум қилмоқда\n14:15 / 31.08.2016 3151\nХалқаро пул ўтказмалари тизими SWIFT раҳбарияти хакерларнинг тизим мижозлари бўлган банкларга ҳужум қилаётгани ҳақида хабар қилмоқда, деб ёзган Reuters агентлиги.\nSWIFT вакилларининг мижозларига йўллаган хусусий мактубларда маълум қилишларича, хакерлар шу йилнинг июнь ойидан буён банкларнинг маблағларини ўғирлашга уринишмоқда. Уларнинг айримлари муваффақиятли амалга оширилган. Хабар қилинишича, тизим бузилган ва доимий равишда таҳдидга учрамоқда. Шунга қарамай, ўғирланган маблағ ва ҳужумдан зарар кўрган банкларга ойдинлик киритилмаган.\nМактубда ёзилишича, хакерлар, тизимдаги нуқсондан фойдаланиб, унинг ёрдамида пул ўтказмаларини амалга ошириши бўйича айёрона сўровлар юборишган. SWIFT шунингдек, Бангладеш Марказий банкидан катта миқдорда маблағ ўмарилгач, банкларни киберхавфсизликни оширишга чақирган.\nSWIFT тўлов тизими бош директори истеъфога кетишга қарор қилди


АЪЛОЧИЛАРНИНГ СИРИНИ БИЛИБ ҚОЛДИМ|Оҳангарон ҳаёти - Жизнь Ахангарана\nАЪЛОЧИЛАРНИНГ СИРИНИ БИЛИБ ҚОЛДИМ\nСалом, Мадина! Ўқишларинг яхшими? Биламан, бир-биримиздан анча узоқдамиз, лекин бизни ижод аталмиш тилсим, меҳр-муҳаббат, дўстлик ришталари боғлаб туради. Газетанинг ўтган сонида чоп этилган мақолангни ўқиб, ҳали талаба бўлсанг-да, ҳақиқий журналистнинг қиёфасини кўргандек бўлдим. Сенга ушбу мактубни вилоятимизнинг энг хушманзара жойларидан бўлган Бўстонлиқ туманидаги “Ёшлар оромгоҳи”дан туриб битмоқдаман. Пурвиқор тоғлар бағрида жойлашган ушбу оромгоҳ бугун респуб-ликамиздаги барча олий таълим муассасалари етакчиларию матбуот ва медиа гуруҳ вакилларини бирлаштирган. Мен ҳам Чирчиқ давлат педагогика институтидан вакил сифатида иштирок этмоқдаман.\nШу ўринда Президентимизнинг Ўзбекистон Ёшлар иттифоқига қарата айтган қуйидаги гаплари ёдимга тушади: “Ўзбекистон Ёшлар иттифоқи давлат ва жамият учун раҳбар кадрларни тайёрлаб берадиган ўзига хос марказ бўлиши, замонавий тилда айтадиган бўлсак, ёшлар учун “социал лифт” вазифасини бажариши керак. У билимли, ташаббускор ва ташкилотчи, фидойи ёш раҳбарларнинг кадрлар захирасини яратиши керак”. Ҳақиқатдан ҳам келгусида давлатимиз таянчи бўлган ёшлар орасида юрганимни ҳис қилдим. Хуллас, таассуротлар бир олам, ҳали кўришганимизда айтиб бераман…\nЎқув семинари якунланиб бўлгач, яна ўқишга қайтдим. Бошланғич таълим йўналишида таҳсил олаётган барча талабалар амалиёт ўташ учун Чирчиқ шаҳридаги мактабларга юборилган. Мен ҳам ўзимга бириктирилган 21-мактабдаги 3-В синфига кирдим. Ўзимнинг ҳам болалик чоғларим, мактаб партасида ўтириб, “устозимга ўхшаган устоз бўламан” деган пайтларим ёдимга тушди…\nДарс жараёнлари бошланган, орқа партада ўтириб, устозни ва 38 нафар ўқувчини кузатиб ўтирибман. Ўқувчилар партада тўғри ўтиришни, ёзиш-чизиш, ўқишни жуда яхши билишяпти. Шундай бўлса-да, ўқитувчи чиройли ёза олмаган ўқувчининг қўлидан тутиб, чиройли ёзишга ундамоқда. Худди шу ўринда, устозларим қўлимдан тутиб ёзишни ўргатган пайтлар кўз ўнгимда гавдалана бошлади. Бугун шуни англаб етмоқдаманки, улар қўлимга қалам эмас, омад, бахт, олийгоҳ эшикларининг калитларини тутқазган эканлар…\nЯна бир қизиқ томони: дарс жараёнларида ўқувчилар жуда фаол, “иккичи” ўқувчилар йўқдек, назаримда. Уларни дарс тугагунча кузатдим. Ва ниҳоят, бу сирни аниқладим, ўқитувчи дарсдан сўнг, ўқувчиларни олиб қолар ва уйга вазифаларида ёрдамлашар экан. Машғулотлар тугагандан сўнг ўқувчилар яна қаергадир шошилишаяпти. “Қаерга?”, деб сўрасам, “Инглиз тилидан қўшимча машғулотимиз бор” дейишди. Ана аълочиларнинг сири. Биз эса дарс тугаши билан уйга шошилардик…\nҚутлуғ даргоҳингда тўққиз йил ўқиб,\nГоҳида дарсларга кечга ҳам қолиб.\nБерган сабоғингдан миннатдор бўлиб,\nБиз сендан олислаб кетдик, мактабим.\nЎтади орадан йиллар изма-из,\nМактабим, ишончинг албат оқлаймиз.\nҚайтамиз қучоғинг нурга тўлдириб,\nМоҳир педагогу муаллим бўлиб…\nМадина, мактубимни шу жойда тугатаман. Эртага диншуносликдан оралиқ назорат иши топширамиз. Жавоб хатингни кутаман…\nЧирчиқ давлат педагогика институти талабаси.


20 июнь, 2021, 23:44\nТеглар:ФК Андижон | ФК Насаф | Суперлига\n“Насаф” – “Андижон” (2:0) ўртасидаги учрашувдан кейин меҳмонлар бош мураббийи Ёрқин Назаров матбуот анжуманида қатнашди.\n- Бугунги учрашув ҳақида қандай фикрдасиз?\n- Маҳорат барибир маҳорат. Бизга иккинчи гол ортиқча бўлди. Агар бу голни ўтказиб юбормаганимизда футболчилар янада шижоат билан ўйнашарди. Афсуски, иккинчи голдан кейин имкониятимиз камайди. “Насаф”да бир неча йиллардан бери битта таркиб ва мураббий ишлаяпти. Бу ерда терма жамоаларга номзод ўйинчилар талайгина, бу бекорга эмас. “Андижон” футболчилари қўлларидан келганини қилишди. Тенг ўйин бўлди деб ўйлаймиз. Балки қизил карточка кўрсатилган вазиятда гол урганимизда ўйин бошқача бўлиши мумкин эди.\n- Мартин Боакени нега алмаштирдингиз?\n- Легионеримизнинг ўрнига ёш футболчимизни туширдик. Унинг иқтидори бор ва яхши очиларди. Боакега ҳимоячилар яқин ўйнашаётганди. Бу тактик ўзгариш эди.\n- Жасур Жалолиддинов жамоада ўз ўрнини топяптими?\n- Ҳа, ўрнини топяпти. Тактикамизни ўзгартирсак ҳам ҳар жиҳатдан мос тушяпти. Ўйин бўйича Жалолиддиновга эътироз йўқ.\n- Унда нега алмаштирдингиз?\n- Олдинги машғулотда бироз жароҳат олганди. Бугунги учрашувда майдонга тушириш ёки туширмаслик борасида ўйландик. Шифокорларимизнинг саъй-ҳаракатлари билан уни оёққа турғаздик. Аслида биринчи бўлимдан кейин ҳам унда оғриқ бор эди. Шу сабабли алмаштирдик.\n- Трансфер ойнаси пайтида жамоани кучайтириш учун қандай режалар бор?\n- Биринчи даврадан кейин кучаймаск бўлмайди. Бизнинг мақсадимиз Суперлигада қолиш. Бизда яна легионерлар олиш имкониятимиз бор. Ўзимизда ким ҳам яхши ўйинчисини берарди? Агар Суперлигадан бўлмаса про-лигадан олармиз. У ерда 3-4 нафар ўйинчиларни кузатиб юрибмиз.\n- “Андижон” нега Суперлигада ўз ўрнини топа олмаяпти?\n- Бунгача кўп ўзгаришлар бўлди. Ўтган йилги таркибнинг 90 фоизи ўзгарган. Бу йил таркиб ёшартирилган. Раҳбарлар тўғри йўлни танлашган. Ўзбекистон футболида “Андижон”ни ўз ўрни бор. Бу ерда барибир футбол бўлади ва клуб юқори ўринларга чиқади. Бунга балки икки-уч йил керакдир, аммо барибир ўз ўрнини топади. Бу йилдан клуб хусусийлашган. Раҳбарлар футболни тушунади ва севишади.\n- Қайси чизиқларни кучайтириш керак деб ҳисоблайсиз?\n- Ҳамма чизиқни.\n- Иккинчи даврада “Андижон “ янгиланадими?\n- Таркибни ёшартирганмиз. Футболчиларимиздан айримларига Суперлигада ўйнашга ҳали вақтли. Уларни ўрнини тўлдириб, рақобатни кучайтирмасак бўлмайди.\n- Ҳимояда жиддий йўқотиш бор эди. Бугунги учрашувда бу қай даражада билинди?\n- Пламен Димов бизга шу ўйинда жуда ҳам керак эди. Ўрни билинди. У йўқлиги учун ярим ҳимояда ўйнайдиган футболчимизни ҳимояга қўйдик. Лекин Димов бўлса-бўлмаса ҳам рақиб иккита гол урди.


2020 йил Ўзбекистонда 1,2 млн аҳоли илк марта ичимлик суви билан таъминланди — «Ўзсувтаъминот»\n19:51 / 29.12.2020\n2020 йилда Ўзбекистон аҳолисининг марказлашган ичимлик суви билан таъминланиш даражаси 70,8 фоиздан 73 фоизга чиқди, деб маълум қилди «Ўзсувтаъминот» АЖ раиси Соҳиб Саифназаров.\n28 декабр куни АОКАда «Ўзсувтаъминот» АЖ масъуллари иштирокида матбуот анжумани бўлиб ўтди. Бу ҳақда Kun.uz мухбири хабар беради.\n«Ўзсувтаъминот» АЖ бошқаруви раиси Соҳиб Саифназаровнинг маълум қилишича, 2020 йилда ҳудудлардаги аҳолининг марказлашган ичимлик суви билан таъминланганлик даражаси 70,8 фоиздан 73,0 фоизга етказилган.\n2020 йилда инвестиция дастури доирасида 1,9 триллион сўм маблағ ҳисобидан 438та ичимлик ва оқова сув тизимлари қурилди ва реконструкция қилинган. 4866 км ичимлик суви, 358,9 км оқова сув тармоғи қурилган ва реконструкция қилинган.\n«Натижада 1,2 млн аҳоли илк бор ичимлик суви билан таъминланди», – деди компания раҳбари.\nСаифназаровнинг сўзларига кўра, соҳадаги энг оғриқли нуқталардан бири – тармоқларда вужудга келаётган авариялар.\n«2020 йилда жами 140,4 мингта авария ва носозлик бартараф этилди. Авария ҳолатлари 2019 йилга нисбатан 16,8 мингтага ёки 12 фоизга камайгани эътиборга молик. Тошкент шаҳрида Исроил компанияси билан ҳамкорликда 400 тадан ошиқ сув йўқотишларни топдик. Шундан 90 фоизи таъмирланди», – деди у.\nТадбирда ичимлик суви нархларига ҳам муносабат билдирилди. Маълум қилинишича, аҳолига ичимлик суви етказиш таннархининг катта улуши электр энергияси сарфига тўғри келади.\nМисол учун, жорий йилда сув таъминоти корхоналарининг ойлик электр энергияси сарфи 68 млн. кВтни (30,7 млрд. сўм), йиллик сарфи эса 837 млн. кВтни (368 млрд. сўм) ташкил этган. Шу сабабдан ҳам ҳозирги кунгача 9 та вилоятда (Андижон, Наманган, Бухоро, Жиззах, Навоий, Самарқанд, Фарғона, Қашқадарё ва Тошкент вилоятлари) янги тарифлар тасдиқланган.\nАнжуманда келгуси йилда қилинадиган айрим ишлар санаб ўтилди. Унга кўра, 2021 йил апрел ойида Тошкент шаҳар Қибрай бош сув иншоотидаги 67 та ерости сув қудуғига қуёш панелларини ўрнатиш ишлари бошланади.\nТошкент шаҳрининг Бектемир, Янгиҳаёт ва Сергели туманларида 2021–2023-йилларда кунлик 250 минг м3 ҳажмдаги оқова сув тозалаш иншоотини қуриш ва ишга тушириш режалаштирилган. Натижада оқова сув насос станцияларида сарфланаётган йиллик 10,5 млн кВт электр энергияси тежалади, 55 минг нафар аҳоли оқова сув тизимларига уланади; оқова сувларини тозалаш самарадорлиги ошади; ҳудуд бўйлаб тарқаладиган нохуш ҳид йўқолади.\n18:02 / 14.01.2021\n«Тошкент шаҳар сув таъминоти»: Сув тармоқлари эскирганлиги сабабли йилдан йилга авариялар сони ортмоқда\nАндижонда катта сув қувури ёрилиб кетди. Аҳолидан ичимлик суви захирасини ғамлаб қўйиш сўралди


“Best realtor” МЧЖ Навоий минтақавий филиали\nСавдога “Qizilqumsement” акциядорлик жамиятининг 04.03.2019 йилдаги UB-01-40/397-буюртма хатига асосан Навоий вилояти, Навбаҳор тумани, Сармиш ширкат хўжалиги, Зим массиви ҳудудида жойлашган, умумий ер майдони – 40000,0 кв.м., умумий майдони – 5152,05 кв.м., шу жумладан, ишлаб чиқариш майдони – 2089,67 кв.м. бўлган 24 та хонадан иборат 0001-0018 (18 та) литерларда белгиланган ёрдамчи хўжалик бўлинмаси (молхона) биноси (бино ва иншоотлар ҳамда асбоб-ускуналари билан) қўйилмоқда. Бошланғич баҳоси ҚҚС билан – 2 639 550 089 сўм.\nАукцион савдо 2019 йилнинг 16 апрель куни соат 16.00 да бўлиб ўтади. Буюртмалар расмий иш кунлари соат 9.00 дан 16.00 гача қабул қилинади (13.00 дан 14.00 гача тушлик). Буюртмаларни қабул қилишнинг охирги муддати: 2019 йил 15 апрель куни соат 16.00 гача.\nЮқоридаги мулк 2019 йил 16 апрелдаги савдода сотилмаган тақдирда такрорий аукцион савдо 2019 йил 16 май куни соат 16.00 да бўлиб ўтади. Такрорий савдо кунлари учун буюртмаларни қабул қилишнинг охирги муддати: 2018 йил 15 май соат 16.00 да тўхтатилади.\nСавдо ғолибига аукцион ўтказилган кундан бошлаб 5 (беш) кун ичида сотувчи билан олди-сотди шартномасини тузиш мажбурияти юклатилади. Ғолиб харидорга олти-сотди шартномаси тузилган кундан бошлаб келишилган муддатда сотиб олиш тўловни тўлиқ амалга ошириш юклатилади.\nТалабгорлар объект бошланғич баҳосининг 10 (ўн) фоизидан кам бўлмаган миқдорда закалат пулини савдо ташкилотчиси “Best realtor” МЧЖ Навоий минтақавий филиалининг “Микрокредитбанк” АТБ Навоий филиалидаги қуйидаги ҳисоб рақамига тўлашлари шарт: 2020 8000 2004 3360 1016, МФО 00198, СТИР 303179580.


Қозоғистон президенти Афғонистондан ноқонуний миграцияга қарши курашишга чақирди\nҚозоғистон президенти Қосим Жўмарт Тўқаев Душанбеда ўтаётган Коллектив хавфсизлик шартномаси ташкилоти саммитида Афғонистондан ноқонуний миграцияга қарши курашишга чақирди. У КХШТнинг афғон қочқинлари ва хорижий базаларни ташкилотга аъзо давлатлар ҳудудида жойлаштириш номақбуллиги борасидаги умумий позициясини қўллаб-қувватлади.\nТўқаев Қозоғистон “инсонпарварлик нуқтайи назаридан” Олмаотага БМТнинг Афғонистондаги дала миссиялари ходимларини вақтинча жойлаштирганини қўшимча қилган. Унинг фикрича, Афғонистонда ҳокимиятни толиблар эгаллагандан кейин вазият “жиддий издан чиқиш томон ривожланмоқда ва бу фуқаролик уруши билан хавф солади”. У Афғонистонда шакллантирилган вақтинча ҳукумат мамлакатда “тинчлик ўрнатилгани ва иқтисодий ривожланиш учун барча зарур шароитлар яратилиши”ни англатмаслигини айтган.\nҚозоғистон раҳбари Афғонистоннинг янги ҳукумати билан “хатти-ҳаракатларни ва ўзаро ҳамкорликни таъминлаш” бўйича бир нечта чораларни таклиф этди. “Бизнинг устувор вазифа Афғонистоннинг янги ҳукумати билан уларнинг қўшни давлатлар ва минтақаларга террорчилик хавфини ёймаслик бўйича ўз зиммаларига олган мажбуриятларини бажариш ҳисобланади. Бу, шунингдек, наркотрафик ва ноқонуний миграцияга тегишли. Уларга қарши кураш барча алоқадор томонлардан жамоавий иродани талаб қилади”, деб таъкидлаб ўтган Тўқаев.\n“Толибон” август ўртасида Афғонистонни ўз назоратига олгандан кейин бир ойдан камроқ вақт ичида мамлакатдан 120 мингдан кўпроқ одам эвакуация қилинди. Мутахассисларнинг таъкидлашича, Афғонистондаги вазият сабабли афғон қочқинларининг яқин давлатларга оммавий кўчиб ўтиши хавфи ортган.


Ўзбекистон Республикаси Конституциясининг ўзига хос хусусиятлари » Sangzor.uz - Инновацион ахборот портали\nSangzor.uz » Жамият » Ўзбекистон Республикаси Конституциясининг ўзига хос хусусиятлари\n01 дек 2020, 17:15, Admin\n0 комментариев 384 Кўрилган\nҲар бир мустақил давлат ўз конституциясига эга бўлиши лозим. Унда давлатнинг мақсади, моҳияти, вазифалари, ривожланиши натижасида қўлга киритилган ютуқлари ўз аксини топади.\nҚабул қилинадиган конституцияда Ўзбекистоннинг табиати, ички ва ташқи сиёсатининг тамойиллари инсон ҳуқуқларига, давлат суверенитетига демократиянинг ва ижтимоий адолатнинг олий мақсадларига содиқлиги мустаҳкамлаб қўйилмоғи лозим эди. Конституция ўзбек давлатчилиги ривожланишидаги тарихий тажрибани ҳисобга олиши, халқаро ҳуқуқнинг умум томонидан эътироф этилган нормаларининг устунлиги қоидасига таяниши, фуқаролар учун муносиб ҳаётни таъминлашга асос бўлиши, барқарор, маданий бозор иқтисодига асосланган ҳуқуқий демократик давлат ва фуқаролик жамияти бунёд этиши керак эди.\nЎзбекистоннинг янги Конституциясини яратиш ғояси 1990 йил 20 июнда мустақиллик декларациясининг қабул қилиниши билан бевосита боғлиқ. Мазкур Декларацияни қабул қилган Олий Кенгашнинг иккинчи сессияси бу ҳужжатдаги заминдор принциплар асосида давлатнинг янги Конституцияси ишлаб чиқилиши лозим деган хулосага келди. Сессия Президент И.А.Каримов раислигида 64 кишидан иборат Конституциявий комиссиясини тузиш тўғрисида қарор қабул қилди. Унинг таркибига депутатлар, Қорақалпоғистон Республикаси ва вилоятларнинг вакиллари, давлат ҳамда жамоат ташкилотларининг, корхоналар, хўжаликларнинг раҳбарлари, таниқли ҳуқуқшунослар, олимлар ва мутахассислар киради. Олий Кенгашнинг ўнинчи сессиясида комиссия таркиби қисман янгиланди Ўзбекистонда конституциявий аҳамиятга молик ислоҳотлар Конституциявий комиссия тузилишидан анча аввалроқ бошланган эди.\n1990 йил 24 мартида республика Олий Кенгашининг биринчи сессияси муҳим тарихий қарор қабул қилиб, Ўзбекистон Президенти лавозимини таъсис этди. Президентликнинг жорий этилиши илгариги советлар ҳукмрон бўлган давлат бошқарув шаклига барҳам бериб, амалда давлатимизнинг Президентлик республикаси шаклига ўтишини англатарди. Президентлик институтининг киритилиши давлат ҳокимияти ваколатларининг янгича тақсимланишини тақозо этар эди. Шу муносабат билан ижроия-бошқарув ҳокимиятининг тизими такомиллаштирилди. Хусусан, 1990 йил 1-ноябрда «Ўзбекистон ССРда ижроия ва бошқарув ҳокимиятининг тузилишини такомиллаштириш ҳамда Ўзбекистон ССР Конституцияси (Асосий қонуни) га ўзгартириш ва қўшимчалар киритиш тўғрисида» қонун қабул қилинди. Мазкур қонунга мувофиқ Президентлик ҳокимияти билан Республика Министрлар Совети қўшилиб, Ўзбекистон Президенти ҳузуридаги Вазирлар Маҳкамасига айлантирилди. Ижроия ҳокимият Президент қўлида бирлаштирилди. У ҳам ҳукумат раҳбари, ҳам давлат бошлиғи сифатида майдонга чиқди. Навбатдаги Конституциявий-ислоҳий қадам вилоятлар, шаҳарлар ва туманлардаги давлат ҳокимиятининг вакиллик ҳамда ижроия идораларига раҳбарлик қилувчи ҳокимлар лавозимини таъсис этишдан иборат бўлди.\nИжтимоий-сиёсий тараққиётимизда ҳаётий эҳтиёж тарзида рўй бераётган реал ўзгаришлар, ўз навбатида, сиёсий ва ҳуқуқий тафаккурни шакллантириб борди. Конституция лойиҳаси устида бевосита ишлашни фаоллаштиришга вазият етилгач, Конституциявий комиссия 1991 йил 12 апрелда И.А.Каримов раислигида ўзининг биринчи мажлисига тўпланди. Конституция лойиҳасини яратиш билан боғлиқ барча ташкилий ва ижодий жараённи мувофиқлаштириб бориш учун Конституциявий комиссия аъзолари ҳамда етакчи мутахассислар ва олимлардан иборат 32 кишилик ишчи гуруҳи ташкил этилди. Унинг таркибига қонун чиқарувчи идора бир неча қўмиталарининг раислари, Вазирликлар, суд, прокуратура идораларининг раҳбарлари, Республика Президенти девони ва Олий Кенгаш идорасининг масъул ходимлари кирди. Шунингдек, Конституция лойиҳасини мўлжалланаётган бўлимларини тайёрлаш учун 6 та кичик гуруҳлар ташкил этилди. Кичик гуруҳлар таркибига 50 нафар илмий ходим ва мутахассис жалб қилинди. Бу кичик гуруҳлар қуйидагилардан иборат эди: 1) Конституциянинг муқаддимаси бўйича; 2) Ўзбекистоннинг конституциявий тузуми асослари бўлими бўйича; 3) фуқароларнинг ҳуқуқлари, эркинлик ва мажбуриятлари бўлими бўйича; 4) фуқаролик жамияти бўлими бўйича; 5) давлат тузилиши бўлими бўйича; 6) давлат ҳокимияти тизими ва якуний қоидалар бўйича.\nКонституциявий комиссия раиси ишчи гурух олдига қуйидаги вазифаларни қўйди: конституциявий ривожланишнинг жаҳон тажрибасини ўрганиб чиқиш, бошқа мамлакатларнинг инсон ҳуқуқлари борасида, демократия ва қонунчилик соҳасида қўлга киритган ютуқларини ҳисобга олиш, кенг халқ оммаси дилига яқин ва тушунарли бўлган сиёсий юридик ҳужжат яратиш. Мазкур вазифалардан келиб чиқиб, АҚШ, Франция, Канада, Германия, Швеция, Япония, Италия, Греция, Туркия, Эрон, Ҳиндистон, Покистон, Миср, Венгрия, Болгария, Литва ва бошқа давлатларнинг конституциялари чуқур қиёсий ўрганилди.\nЛойиҳанинг дастлабки варианти 1991 йилнинг ноябригача тайёрлаб бўлинди. У муқаддима, олти бўлимга тақсим қилинган 158 моддадан иборат эди. Ушбу лойиҳа юзага келаётган пайтда мамлакатимиз тарихида туб бурилиш юз берди. 1991 йил 31 августда Ўзбекистон Республикаси ўзининг давлат мустақиллиги тўғрисида Олий Кенгашнинг Баёнотини қабул қилди. Бу билан Республика парламенти мустақил Ўзбекистон Республикаси-суверен давлат қарор топганлигини бутун дунёга эълон этди. Қонунда халқ ҳокимиятчилиги, демократик давлатчилик, ҳокимиятлар тақсимланиши, мамлакатнинг ҳудудий бутунлиги каби муҳим принциплар Конституция лойиҳаси мазмунига ҳам сингдирилди. Шунга қарамасдан дастлаб лойиҳа ҳали мукаммаллик даражасидан анча йироқ бўлган. Унинг устида янада жиддийроқ ва талабчанлик билан ишлаш лозим бўлган. 1992 йил баҳорида лойиҳанинг 149 моддадан иборат иккинчи варианти ишлаб чиқилган. Республика Президенти, Конституциявий комиссия раиси матнни яна синчиклаб кўриб чиқди. Ҳар сафар давлат раҳбарининг нигоҳидан ўтгач, лойиҳа мукаммаллашиб, аниқ, лўнда ва ифодали бўла борди. Учинчи вариант 137 моддани ташкил этди. Лойиҳани кенг халқ оммаси муҳокамаси учун матбуотда эълон қилишдан олдин Конституциявий комиссия ва унинг раиси яна бир бор ўрганиб чиқди. Лойиҳа энди 127 моддага келтирилди.\nЛойиҳанинг янгиланган варианти 1992 йил 21 ноябрда яна бир бор матбуотда эълон қилинди. Конституцияга ҳаммаси бўлиб, 80га яқин ўзгартириш қўшимча ва таклифлар киритилди. 1992 йил 8 декабрда Ўзбекистон Республикасининг биринчи Конституцияси қабул қилинди. Умуман олганда, Конституцияни тайёрлаш уни қабул қилиш бошқа оддий қонунларни қабул қилишдан фарқ қилади, чунки конституция давлатнинг асосий қонуни, ҳуқуқ тармоқларининг асосий манбаи бўлиб ҳисобланади. Шунинг учун у бошқа қонун ва норматив ҳужжатлардан ўзининг юридик кучи бўйича устун туради.\nРихсиева Инобат, 26-айрим фанлар чуқур ўрганиладиган\nмактабнинг она тили фани ўқитувчиси\n15 июл 2020, 10:26 458 0\n“Skype” асосчиси "кутилмаган касаллик" туфайли 48 ёшида вафот этди\nМашҳур “Skype” мессенжерининг яратувчилардан бири бўлган эстониялик тадбиркор, инвестор ва...\nПахтакор тумани, Буюк ипак йўли маҳалла фуқаролар йиғинида истиқомат қилувчи...\nСолиқ имтиёзлари даромад ортишига, янги лойиҳалар яратишга асос бўлмоқда


Бош саҳифа Ўзбек насри онлайн антологиясиТоҳир Малик (1946-2019)Тоҳир Малик. Юлдузга айланган қизалоқ (ҳикоя)\nСочлари жингалак, киприклари узун-узун, чарос кўз, бетлари лўппи, дўмбоққина, оппоққина бу қизалоқ бир ёшга тўлганида худди қўғирчоққа ўхшарди. Чақалоқ туғилганида оилада қанчалик шодиёна бўлса, бир ёшга тўлганида ундан-да кўпроқ қувонадилар. Гўдак ҳеч нарсага тушунмаса ҳам, унга ҳар турли совғалар берадилар, суйиб-суйиб эркалайдилар, ўпиб-ўпиб табриклайдилар, Оллоҳга илтижолар қилиб, саодатли умр тилайдилар.\nМингларча оилаларда шодлик руҳи кезади. Тўққиз қаватли уйнинг барча хонадонларига меҳмон бўлиб келиб турувчи бахт еттинчи қаватдаги икки хонали уйни нечундир четлаб ўтади. Ҳатто бир йил олдин ширин қизалоқ туғилганида бахт мўралаб ҳам қўймаган эди.\nСочлари жингалак, шириндан ширин қизалоқ бир ёшга тўлган куни оилада шодлик қаҳқаҳаси янграмади, ҳеч ким совға келтирмади, суйиб-суйиб эркаламади, ўпиб-ўпиб табрикламади, саодатли умр тиламади…\nБир қўли узилган, кирланиб кетган қўғирчоғини силтаб-силтаб ўйнаб ўтираверди.\nКир қўғирчоқни ўйнаб зериккан асал қизалоқ хонтахта устига ёзилган дастурхонга тирмашиб туриб олди, онаси “ҳай!” дейишга улгурмай, чой тўла пиёлага дўмбоққина, оппоққина панжасини урди. Чой тўкилиб, ўша заҳоти дўмбоққина, оппоққина бетига онасининг қип-қизилга бўялган, узун-узун тирноқли панжаси тушди. Оппоққина, дўмбоққина бетда бераҳм онанинг бармоқлари изи қолди.\nИссиқ чойдан қўли куйгани учун йиғладими ё ширингина бетига тушган аччиқ тарсакиданми, она фарқлай олмади. Чинқираётган асал қизалоқни жаҳл билан четга олиб қўяётганида кампирдан дакки эшитди:\n– Болани урма, қўлинг сингур.\n– Ўлар бўлсам ўлиб бўлдим, энди бу итваччани эплай олмайман, етимхонага бераман, – деди ширин қизалоқнинг онаси.\n– Бекор айтибсан! Етимхонага ғирт етимлар берилади. Бунинг отаси бор, онаси бор, – деди асал қизалоқнинг бувиси.\n– Отасига керак эмас-ку?\n– Отасига керак бўлмаса, онасига керак.\n– Менга ҳам керакмас. Ўша ҳўкизнинг сарқити деб мен ёш умримни хазон қилишим керакми?\n– Болани “сарқит” дема, гуноҳига қоласан. Ўша ҳўкизни ўзинг яхши кўриб қолган эдинг.\n– Унда ҳўкизлигини билмаганман. Буни етимхонага бериб, ўзим Туркиягами, Россиягами кетаман.\n– Қайси гўрга кетсанг кетавер, лекин болани етимхонага бермайсан.\n– Етимхонага бермасам, сиз олиб қоласизми, сиз боқасизми?\nБир ёшга тўлган ширин-ширин гўдакларнинг туғилган кунлари шодлик билан нишонланаётган дамда бахт четлаб ўтаётган бу икки хонали хонадонда шундай можаро бўлиб ўтган эди.\nҚўли куйганиданми ё онасининг тарсакисиданми чинқираб йиғлаётган ширингина қизалоқ бу гапларни эшитганда ҳам маъносига тушунмаган бўларди. Бу шириндан шакар оппоққина бетларга бундан олдин ҳам тарсакилар тушиб турган, узун-узун киприкли бу чарос кўзлардан илгари ҳам шашқатор ёшлар тўкилган эди. Буниси охиргиси бўлди. Шундан сўнг у онасини бошқа кўрмади…\nОтасини бирон марта ҳам кўрмаган эди, онаси ҳам ғойиб бўлди. Беш ойлигида кўкракдан чиққан эди, эмишни қўмсамади. Лекин онасининг ҳидини соғинди, онасининг иссиққина, юмшоққина бағрида ором олишни истади. Бувисининг бағри ҳам иссиққина, юмшоққина эди, лекин онасиникига ўхшата олмади. Силтаб, калтаклаб турса ҳам онаси яхши эди…\nБувиси кўтарганида жавондаги суратга интиларди. Суратдаги жувон – унинг онаси. Бир куни бувиси унга суратни олиб берди. Ҳали иккига тўлмаган ширингина қизалоқ суратдаги бемеҳр чеҳрани суйиб-суйиб, соғиниб-соғиниб ўпа бошлаганда бувиси чидаб туролмади, аввал йиғлади, сўнг суратни она меҳрига зор қизалоқнинг қўлидан юлиб олиб, йиртиб-йиртиб ташлади. Шундан сўнг бечорагина, дили яримта қизалоқ онасини мутлақо кўрмай қолди. Лекин тарсаки тушириб турадиган онасини унутмади, тушларида кўрганида қувона-қувона, маҳкам-маҳкам қучоқлади, суйиб-суйиб, тўйиб-тўйиб ўпди. Шириндан ширин бетларига, орқаларига тушган калтаклар, чимчилашлар азоби ёдидан кўтарилди, аммо онасининг суйиб-суйиб бағрида эркалаб ўтирганларини унутмади. Уч ёшга тўлганида онасининг чеҳрасини кўз олдига келтира олмасди, лекин онасининг йўқлигидан юраги сиқиларди. “Ойим қанилар, ойим қачон келадилар?” деб бувисидан кўп сўрарди, баъзан жавоб олмасди, баъзан “Яқинда келади” деган ишончсиз сўзларни эшитарди. Бувисининг хўрсиниб қўйиши сабабини эса англамасди.\nКунлар, ҳафталар, ойлар шу зайлда ўтаверди.\nБу орада кимдир қўнғироқ қилиб: “Қизингиз оғир касалга чалиниб қолди, Москвадаги касалхонада ётибди, даволаш учун пул керак”, деди.\nБувиси жавоб бермай, гўшакни жойига қўйди. Сўнг ҳайкалга ўхшаб қотиб ўтирди. Кечаси бувиси ҳўнграб-ҳўнграб йиғлаб, ширингина қизалоқни уйғотиб юборди. Чарос кўзли қизалоқ қўрқиб кетди. Кейин бувисини қучоқлаб олиб, бор овози билан чинқириб йиғлай бошлади. Бувиси уни бағрига маҳкам босди. Йиғиси янада кучайди, ширингина қизчанинг лўппи юзи бувисининг кўз ёшларидан ҳўл бўлди.\nБаҳорнинг инжиқликлари тугаб, иссиқ кунлар бошланганида яна кимдир қўнғироқ қилиб: “Қизингиз касалхонада ўлди. Ўлигини олиб кетасизми ё Москвада кўмаверайликми? Бу ерда кўмиш учун қабристонга анча пул тўлаш керак. Олиб кетсангиз арзонроққа тушади. Ўликни ҳеч ким олмаса, крематорийда куйдириб ташлашлари мумкин”, деди. Бувиси бу сафар ҳам индамади. Гўшакни қўйиб, бу сафар ҳам ҳайкалдай қотиб ўтирди. Онасини соғиниб яшаётган ширингина қизалоқ ярим кечада қўрқинчли туш кўриб, чинқирганича уйғониб кетди. Бувиси ҳайкалдай қотиб ўтирган эди. У ҳам чўчиб тушди. Киприклари узун-узун, бетлари лўппи-лўппи қизалоқни тезгина бағрига олди. Қаттиқ қучоқлаб, ўпа кетди, сўнг хўрсинди, сўнг ҳўнграб йиғлай бошлади.\nТонгга қадар йиғидан тинмади. Кўзёшлари ҳам қуриб қолди. Нонушта пайти томоғидан бир ҳўплам чой ҳам ўтмади. Ширингина қизалоқнинг ҳам иштаҳаси йўқ эди, аммо бувисининг зўрлаши туфайли сарёғ сурилган бир бурда нонни еб, ярим пиёла чойни аранг ичди. Кўзлари қизариб, қовоқлари шишиб кетган буви чарос кўзлари нажот излаб мўлтиллаётган ширингина қизалоқнинг дўмбоқ билагини маҳкам сиққанича етаклаб, боғчасига ташлаб келди.\nШирингина қизалоқ боғчанинг ширин таомини ҳам емади, ўртоқлари билан қўғирчоқ ҳам ўйнамади, маъюсгина бўлиб ўтираверди. Қўғирчоққа ўхшаган жингалак сочли ширингина қизалоқни боғча опаси жуда яхши кўрарди. Унинг маъюслигидан хавотирланиб: “Касал бўлиб қолмадингми, асалим, иссиғинг йўқми?” деб пешонасидан ушлади. Кейин бирпас қучоқлаб ўтирди. Боғча опасининг бағри ҳам иссиққина, юмшоққина эди… Аммо… онасиникига ўхшамасди…\nПешиндан кейин барча болалар ухлашди, ширингина қизалоқ эса чарос кўзларини шифтга тикиб, қимирламай ётди. Боғча опаси икки марта келиб, пешонасига кафтини қўйди, бетларини меҳр билан силади. Уйқудан сўнг ширин чой ичилгач, болалар уйга қайтишга тайёргарлик кўра бошладилар. Бунақа пайтда боғча опаси ҳам шошиб қолади:\n– Диёрахон, бўла қол, аянг келдилар…\n– Иброҳимжон, чойни уйингда ичарсан, ойинг келдилар…\n– Робияхон қўғирчоқ талашма, ойижонинг келдилар…\nҲамманинг онаси келиб, соғиниб-соғиниб қучоқлайди, суйиб-суйиб ўпади… Фақат ширингина қизалоқнинг онаси келмайди… Соғиниб-соғиниб қучоқламайди, суйиб-суйиб ўпмайди…\nБоғчанинг ширин чойи ичилиб, уйга қайтиш вақти келганда сочлари жингалак-жингалак, ширин-ширин қизалоқнинг юраги сиқила бошлайди, узун-узун киприклари ҳимоясидаги чарос кўзларига маъюслик қўнади, ҳатто йиғлагиси келади…\nБоғчада ҳаммадан каттароқ, ҳаммадан кўп гапирадиган бир қиз бор. Боғча опа уни нима учундир “Қайнона-қиз”, деб атайди, гапларидан кулаверади. Бугун уйқуга ётишдан олдин ширингина қизалоқ расм чизиб ўтирганида “Қайнона-қиз” яқинлашиб:\n– Вой-бў, бунча чиройли, бу ким? – деб сўради.\n“Бунча чиройли” деган баҳодан асалгина қизалоқ қувониб кетди:\n– Бу ойим, – деди фахр билан.\n– Ойинг қаердалар?\n“Қайнона-қиз”нинг бу саволи ширингина қизалоққа ёқмади, узун-узун киприклари пирпиради, жавоб бергиси келмади. Хирагина, ёпишқоққина “Қайнона-қиз” эса нари кета қолмай, яна сўради:\n– Ойингни нега мен кўрмаганман, қаердалар?\nШирингина қизалоқ юзини ўгириб, паст овозда: “Ойим узоқдалар”, деб хўрсинди. “Қайнона-қиз” бу жавобдан қаноатланмади, қўғирчоққа ўхшаган қизалоқни яна сиқувга олди:\n– Узоқда деганинг қаерда?\n– Жудаям-жудаям узоқдалар, бу ерга келишлари қийин.\n– Гапинг ғалати-я, жудам-жудаям узоқда бўлсалар… – “Қайнона-қиз” бироз ўйлангач, давом этди: – Унда юлдуздамилар? Энг узоқ жой юлдуз-ку?\n“Қайнона-қиз”нинг бу гапидан ширингина қизалоқ қувониб кетди, шодликдан чарақлаган чарос кўзлари билан унга боқиб:\n– Ҳа, ҳа, юлдуздалар, жудаям узоқ юлдуздалар! – деб тасдиқлади-да, бу хира қизнинг навбатдаги саволидан чўчиб, қўғирчоқ ўйнаётган дугоналари томон югурди.\nБоғчадан қайтганда: “Бувижон, юлдузлар қаерда?” деб сўради.\n– Юлдузлар осмонда, – деди бувиси унинг саволидан ажабланиб. – Кундузи кўринмайди, қоронғи тушганда қарасанг, митти-митти чироқчаларга ўхшаб ёниб туради.\n– Юлдузда одамлар яшашадими?\nБу савол бувини янада ажаблантирди. Умид билан тикилиб турган чарос кўзларга қараб, жилмайиб қўйди:\n– Билмадим… балки яшашар. Катта бўлиб, яхши ўқисанг, олима бўласан, юлдузларга учиб бориб, ўзинг кўрасан.\nБувисининг бу гапи асалгина қизалоқнинг ширингина орзусига қанот бўлди: демак, юлдузлар осмонда, у ерда одамлар яшашади… уни соғинтираётган онажони ҳам ўша юлдузда… юлдузлар қоронғида кўринади, учиб бориб, онажонининг иссиқ бағрига етиш мумкин…\nБувижонига бошқа савол бермади. Чарос кўзларини дераза томон тикиб қоронғи тушишини кутди.\nБу пайтда… етти қаватли уйдан мингларча чақирим узоқликда, баланд бинолари томига қизил юлдузлар қўндирилган шаҳарнинг бадбўй ўликхонасида йигирма беш ёшлардаги, келиб чиқиши Марказий Осиёдан бўлган, исми насаби номаълум жувоннинг мурдасини крематорийга жўнатишга тайёрлашаётган эди…\nҚоронғи тушди. Қўшни уй деразаларидан чироқларнинг нурлари таралди.\n– Нимага тикилиб қолдинг? – деб сўради бувижони.\n– Ана, юлдузлар кўринди! – деди ширингина қизалоқ ҳаяжон билан.\n– Булар юлдузлар эмас, уйлардаги чироқлар. Юлдузлар осмонда бўлади. Бу чироқлар ўчганида юлдузлар кўринади…\nБувижони бу кеч нима учундир телевизорни ёқмади. Дам-бадам хўрсиниб, дераза томон тикилиб ўтираверди.\n– Бувижон, юлдузга бирга учиб бора қолайлик, – деди ширингина қизалоқ умид билан тикилиб.\nОҳ… қани эди уча олсам…\nБувижони шундай дегач, пиқиллаб йиғлай бошлади. Дўмбоққина, оппоққина, ширингина набираси яқинлашган эди, уни қучоқлаб олиб узоқ йиғлади…\nЙиғлаб-йиғлаб чарчаб, асалгина қизалоқни каравотига ётқизди. Чироқларни ўчириб, ўзи ҳам ётди. Хўрсинишлари анчагача тинмади. Онажонини кўриш орзусидаги қизалоқ ухламади. Деразага қараб ётаверди. Рўпарадаги уйнинг чироқлари бирин-сирин ўча бошлади. Ташқари зулмат чодирига ўралгач, умидли қизалоқ секингина ўрнидан туриб, деразага яқинлашди. Рўпарадаги баланд уй қоп-қора қутига ўхшаб қолган. Унинг тепасида милт-милт қилиб ожиз нур таратаётган юлдузлар кўринди. Ширингина қизалоқ бувижонини уйғотиб юбормаслик учун лиқиллаб қолган эски стулни асталик билан сурди. Сўнг стулга, ундан дераза токчасига чиқди. Энди юлдузлар янада кўпроқ кўринди. Улар орасида биттаси ялтиллаб нур сочаётган эди. Юлдузлар орасида онажонининг кулиб турган чиройли кўзларини ҳам кўрди.\n– Ойижоним шу юлдуздалар, мени соғинганлар, мен ҳам соғинганман, кўпгина-кўпгина соғинганман… Ойижон, ухлаб қолманг, ҳозир учиб бораман…\nШу аҳд билан деразани очди. Юзига майин шабада урилди. Назарида аяжонининг ёқимли, илиқ нафаси урилгандай бўлиб, энтикди. Юлдузга тикилганча бир оз ҳаракатсиз турди. Фалакда яна онажонининг кулиб турган кўзлари кўрингач, юлдузлар сари қадам қўйди…\nЁши катта одам юқори қаватдан ўзини ташласа, қўрқув туфайли ерга етиб келгунича жони узилар экан. Чиройли қўғирчоққа ўхшаган ширингина қизалоқ қўрқмади, аксинча қувонди: у онаси томон учиб борар эди… Онажонига етиб боради, онажони билан юлдузда яшайди…\nҲудди шу онда крематорийнинг қайноқ нафаси йигирма беш ёшлардаги жувоннинг жасадини куйдириб кул қилиб бўлган эди…\n«Шарқ юлдузи» журнали, 2018 йил, 7-сон\n← Аввалги Аввалги Танти кўнгилнинг ўкинчлари (Эркин Аъзам билан устоз Асқад Мухтор ҳақида суҳбат)\nКейинги → Кейинги: Раҳмон Қўчқор. Аччиқ тажрибалар (1989)


Зангиотада маййитларни олиб кетишда нега муаммо туғилмоқда? Улар нимадан ўлган? (Видео) - Darakchi\nЖАМИЯТ 18.10.2020, 19:56\nЗангиотадаги касалхона ўликхонасидан маййитларни олиб кетишда муаммо туғилаётгани айланмоқда. Бугун тармоқда тарқалган ўликхона олдида тўплангани ва вафот этган яқинлари жасадини олиб кетишда бир қатор тўсиқларга йўлиқишаётгани англашилади, деб ёзмоқда xabar.uz. Видео:\nАйтилишича, марҳумларнинг ҳақиқатда вафот этганлигини тасдиқловчи ҳужжат тақдим этганлар соатлаб кутишга тўғри келаётир. "Иши юришаётган" тобут ташишга ихтисослашган машиналар ҳам хизмат ҳақини кўтариб олишган: 700 минг сўмдан бошланиб, йўлнинг ўзоқлигига қараб нарх баландлаб бораверади...\nА. Ҳожибоевнинг гапларига Соғлиқни сақлаш вазирлиги одатдагидек "сип-силлиқ" изоҳ бериш билан чекланди, холос. Унда «кислород давленияси тушиб кетаётгани учун ҳар куни бир нечта одам ўлаётгани»ни хусусида деярли чурқ этилмайди, дейилади ушбу хабарда.


Тожикистон парламенти CASA-1000 лойиҳаси бўйича олтита келишувни ратификация қилади\n16:50 / 23.12.2015\nТожикистон парламенти қуйи палатасининг 24 декабрь куни ўтадиган навбатдаги йиғини кун тартибига CASA-1000 лойиҳаси бўйича олтита келишувни ратификация қилиш масаласининг муҳокамаси қўйилган. Бу ҳақда маҳаллий матбуот хабар бермоқда.\nАйтилишича, депутатлар Тожикистон Республикаси ва Европа тикланиш ва тараққиёт банки ўртасидаги “Минтақалараро электр энергияси савдоси” (CASA-1000) лойиҳаси бўйича кафолатлар берилиши масаласини кўриб чиқади. Булар: “Барқи тожик” ва ЕТТБ ўртасида CASA-1000 лойиҳаси бўйича кредит келишуви; ТР ва Халқаро ривожланиш уюшмаси ўртасида “Марказий ва Жанубий Осиё ўртасида электр энергияси узатиш ва у билан савдо қилиш” лойиҳасини молиялаштириш бўйича келишув; Халқаро ривожланиш уюшмаси ва “Барқи тожик” ўртасида “Марказий ва Жанубий Осиё ўртасида электр энергияси узатиш ва у билан савдо қилиш” лойиҳаси бўйича келишув; РТ ва Ислом тараққиёт банки ўртасида Тожикистоннинг CASA-1000 лойиҳасидаги улуши бўйича кредит келишуви; Тожикистон ва Европа инвестицион банки ўртасидаги “Тожикистон ва Қирғизистон ўртасидаги энергетик ҳамкорлик” лойиҳаси бўйича молиявий шартнома.\nCASA-1000 (Central Asia – South Asia -1000) Осиёдаги энг йирик энергетика лойиҳаларидан биридир. Экспертларнинг таъкидлашича, у Марказий ва Жанубий Осиёда ягона энергетика бозорини яратишга қаратилган. Лойиҳа Қирғизистон ва Тожикистондан Афғонистон ва Покистонга электр энергияси узатилишини кўзда тутади.


Фурқат Мустафоқулов: “Сурхон” ҳам албатта пулькада қатнашади” / CHAMPIONAT.asia\nФурқат Мустафоқулов: “Сурхон” ҳам албатта пулькада қатнашади”\n19 сен 20:14\nЎзбек футболида Сурхондарё футболининг ҳам ўз ўрнига эга десак муболаға бўлмайди. Сабаби воҳадан кўплаб таниқли футболчилар етишиб чиққан.\nБу борада санаб саноғига етиш мушкул. Ачинарлиси жамоа олий лигани тарк этганидан сўнг, ҳанузгача қаддини тиклашни уддалай олмаяпти. Бунга биринчи навбатда молиявий имкониятнинг яхши эмаслиги ҳам ўз таъсирини ўтказмасдан қолмайди. “Сурхон” бу йилги мавсумни биринчи лигада бошлаганди, аммо жамоа биринчи босқичда етарлича очко жамғара олмади ва бунинг натижасида иштирокини тўхтатишга мажбур бўлганди.\nЭндиликда “Сурхон” 6-16 октябрь кунлари Наманганда ўтказиладиган пулька ўйинларида иштирок этади. Бунга жамоа қай даражада тайёргарлик кўрмоқда? Молиявий имконият “Сурхон”нинг водийдаги 10 кунлик турнирга бориши учун тўсқинлик қилмайдими? Шу каби саволларга жавоб олиш мақсадида жамоа бошлиғи Мустафоқуловга мурожаат қилдик.\n- Иккинчи босқичга чиқа олмаган бўлсакда, йигитларни ўз қароргоҳимизда тўплаб, ҳар куни бир маҳалдан машғулот ўтказиб келмоқдамиз – дейди Фурқат Мустафоқулов. – Мавсум бошида ўз олдимизга иккинчи босқичга йўлланмани қўлга киритишни мақсад қилиб қўйгандик. Аммо бунга эриша олмадик. Шундан сўнг, эътиборимизни пулька ўйинларига қаратдик. Хабарингиз бор, бу йилги пулька ўйинларига Наманган вилояти мезбонлик қилиши маълум бўлди. Аслида бу турнирни Термизда ўтказмоқчи бўлаётгандик, лекин айрим сабабларга кўра бу амалга ошмай қолди. Насиб қилса, Наманганга бориб, мусобақада иштирок этамиз. Давралар оралиғида биргина Тоҳир Маҳмудов сафимизни тарк этди. У “Андижон”да фаолиятини давом эттиришни маъқул топди. Қолган барча ўйинчилар бугунги кунда лагеримизда. Улар бугунги кунда бош мураббий Владимир Бордюжа қўли остида шуғулланишмоқда. Ҳрзирча ҳеч қандай муаммо йўқ – дея гапини якунлади “Сурхон” жамоаси бошлиғи, Мустафоқулов.